
Vytauto Didžiojo gyventasis laikotarpis (1382—1430) yra 
labai turiningas ir įdomus. Tą visuotinės istorijos laikotarpį 
galima vadinti drąsių idėjų, įžymių žmonių ir didelių kovų 
laikotarpiu. Juk Vytauto Didžiojo vienamžiai kėlė Bažnyčios 
sudemokratinimo, susirinkimų viršenybės ant popiežiaus, per- 
manentinės Bažnyčiai valdyti tarybos, visiško liaudies suve- 
renumo, kaip dvasinėje, taip civilinėje valdžioje, viklefizmo, 
husitizmo, griežto respublikonizmo ir t. t. idėjas. Kalbama- 
jame laikotarpyje gyveno visa eilė įžymių asmenybių, kurių 
užteks čia suminėti, kad ir šiuos kelis: sultoną Bajazetą I, 
Vokietijos imperatorių Zigmantą, Didįjį Lietuvos Kunigaikštį 
Vytautą, anglų šimtamečio karo vadą Bedfordą, garsųjį mon- 
golų valdovą Timurlenką, graiką humanistą Em. Chrizolo- 
rą, žinomus Bažnyčios reformininkus: Petrą d'Ailly, Mikalojų 
Clemanges, Joną Gersoną, šventąją karžygę Joaną d'Arc t. ir t. 
Apie dideles to laikotarpio kovas, apie didelius tada vykusius 
tautų ir rasių susirėmimus daug kalba patys tų didžiulių kovų 
bei susirėmimų vietų vardai, k. a.: Nikopolis (1396 m.), Delhi 
(1398 m.), Vorksla (1399 m.), Angora (1402 m.), Griunvaldas 
(1410 m.), Azincourt'as (1415 m.) ir kiti. 


Šiame straipsnyje, noriu patiekti vieną tiek visuotinės tiek 
ir Lietuvos istorijos to įdomaus ir įvykiais turtingo laikotar- 
pio smulkmeną, plačiau iki šioliai lietuvių kalboje dar neliestą, 
būtent — Vytauto Didžiojo politiką Čekijoje Venceliui mirus. 
Vytautui ir jo laikotarpiui pažinti tai tikrai bus būdinga. Kad 
Vytauto Didžiojo sumanymai, tų sumanymų motyvai ir dary- 
tieji Čekijos atžvilgiu žygiai geriau paaiškėtų, susipažinsime 
pirma su pačia Vytauto laikų Čekija, jos politine ir vidaus 
būkle, jos visuomene, partijomis, srovėmis bei jų vadais. Visa 
tai jau Žinodami, paskui nušviesime Vytauto Didžiojo įgalio- 
tinio, Zigmanto Kaributo asmenį ir darbus Čekijoje, pirma 
Vytauto, vėliau savo vardu ir atsakomybe veikusio. 

1. Bendri husitų bruožai. 


Konstancijos laužo liepsna, kurioje žuvo Jonas Husas, už- 
degė tokią ugnį, kuri gresė sudeginti kaip Vokiečių valstybę, 
taip lygiai ir Bažnyčią. Huso sudeginimu buvo įžeista visa 
čekų tauta. Juk Husas ne tik per visą savo gyvenimą, bet ir 
ant laužo tebekalbėjo, kad jo mokslas visiškai sutinkąs su Baž- 
nyčios mokslu, jam klaidas niekas neįrodęs, jis klaidatikiu nie- 
kad nebuvęs, herezijos kaltinimas jam esąs skaudžiausias, jo 
garbę ir vardą labiausiai įžeidžiąs. Po Huso mirties panašiai 
sakė ir pati čekų tauta. Apie tą laiką ji jau buvo tautiškai 
pilnai susipratusi, atbudusi ir tvirtinte tvirtino, kad joks čekas 
negalėjęs ir negalįs būti heretikas, kad čekams herezijos priki- 
'šimas esąs skaudžiausias visos tautos užgavimas ir gėda. Tos 
čekams daromos gėdos jie jokiu būdu negalį niekam dovanoti. 
Iš čia ėjo visas husitų užsidegimas, visas jų smarkumas. 

Pažiūrėję į husitizmą arčiau, rasime jame, be religinio ir 
grynai tautinio bei politinio elementų, dar labai svarbų ir 
reikšmingą socialinį elementą. Huso ir jo šalininkų pamoks- 
lais čekų tauta, ypač jos liaudis, buvo religiniai įjaudinta. Ša- 
lia to ekonominė ir socialinė čekų liaudies, kaip ir apskritai 
visos to laiko liaudies, būklė buvo labai sunki. Ji lygino savo 
būklę su kitų luomų būkle ir, skaitydama savo gimtoje kalboje 
Šv. Raštą, kuris tuo laiku buvo labai populiarus, matė tą dide- 
liausią prieštaravimą tarp gyvo gyvenimo ir Šv. Rašto žodžių, 
ir norėjo tą prieštaravimą panaikinti. Čekas husitas lygino 
pirmųjų trijų amžių krikščionių socialinę tvarką, išskaitytą iš 
evangelijos, su dabartiniu savo išsigimusiu socialiniu skurdu 
ir svajojo apie pirmykščių gerų laikų grąžinimą. Ypač tų se- 
novės laikų grąžinimo norėjo liaudis ir smulkioji suvargusi ba- 
jorija. Jos tarpe ir kilo dabar visokių svajotojų, kurie savo 
svajonėmis ne tik prilygo, bet ir toli užpakaly paliko visus 
mūsų dienų socialistus ir komunistus bei jų programas. Husi- 
tai sakė, kad ne tik Bažnyčia, jos mokslas ir kultas, bet taip 
pat valstybė ir visuomenė turi būti sutvarkyta evangelijos 
mokslo dėsniais; tik tada būsią visiems gera, tik tada ateisianti 
tikroji tvarka. Husitai labai nekentė vokiečių, nekentė kara- 
liaus Zigmanto, nes jis pražudęs šventąjį Husą. Tas viskas 
kėlė husitų eilėse tokį dvasios pakilimą, tokių aistrų ir tokio 
pasiaukojimo dvasią, kuriai niekas neįstengė priešintis. Tie 
dvasinio, išvidinio pobūdžio faktoriai padarė tai, kad ta su- 
vargusi, nuskurdusi, bemokslė ir blogiausiai apsiginklavusi 
liaudis pasidarė tokia galinga, kad visoks jai pasipriešinimas 
pasidarė bergždžias. "Tas mokslas žaibo greitumu apėmė visą 
Čekiją ir jos gyventojus: tokios dvasios pagautas, kiekvienas 
husitas šventai tikėjo esąs tikrasis, Dievo pašauktasis, reli- 
ginio, politinio ir socialinio gyvenimo reformatorius. Refor- 
mos vykinimas nebuvo tokiam vyrui komplikuotas ir sunkus: 

tai, ko negalima įrodyti Šv. Raštu, tai nėra iš Dievo ir tai 
reikia smerkti ir atmesti... O kas yra pasmerkta ir atmesta, tą 
reikia sunaikinti. Visa iki tol ėjusi žmonijos pažanga husitui 
rodėsi dideliausia, aiškiausia paklaida ir nutolimas nuo Dievo 
įsakymų. Tie, kurie tą paklaidą taiso, kurie artina žmones su 
Dievu, yra Dievo išrinktieji įrankiai ir už savo pastangas gaus 
užmokesnį kitame pasaulyje. Tokiais Dievo įrankiais pasau- 
liui taisyti ir laikė save husitai. 

Husitai reikalavo visiškos visų žmonių lygybės: luomų ne- 
lygybė turinti būti panaikinta, gimimo, turto, mokslo nelygy- 
bės neturį daugiau būti. Be to, panaikinamas dar ir dva- 
sininkų luomas, kiekvienas žmogus esąs dvasininkas. Valsty- 
bės forma — respublika. Visa valdžia eina iš liaudies, liaudis 
yra visokios valdžios savininkė ir nešiotoja. 

Tokių, kaip šios, naujienų, tokių, kaip šie, šūkių viduram- 
žiai dar nebuvo girdėję. Tokio karo, ir tokio griežto, paskelb- 
to plačių visuomenės masių savo politiniam, bažnytiniam ir vi- 
suomeniniam gyvenimui, viduramžiuos nebuvo buvę. Čekų 
liaudis sutraukė savo verguvės pančius ir bandė kurti naują, 
evangelija paremtą gyvenimą. Iš Čekijos ta viską deginanti 
ugnis gresė plėstis po visą vakarų Europą, nes sąlygos ten 
buvo tokios pat, kaip ir Čekijoje. Iš čia lengvai suprasime visą 
Europos pasaulinės ir dvasinės vyriausybės susirūpinimą Če- 
kijos gaisrų. Husitų idėjų bei šūkių atgarsiai jaučiami XV 
šimtmečio pirmojoje pusėje ir mūsų ano laiko Lietuvos gyve- 
nime, 


2. Čekijos būklė Konstancijos susirinkimui pasibaigus. 


Dar 1415 m. rudenį įsikūrė Čekijoje dvi partijos: viena su 
452 didikų-bajorų, neskaitant liaudies, stojo Huso ir jo šalinin- 
kų pusėn, kita prieš Husą ir jo mokslą; pastaroji vadinama ka- 
talikų, Konstancijos susirinkimo ir karaliaus Zigmanto partija. 
Ji norėjo ir stengėsi daryti tai, ką Huso ir husitų reikalu buvo 
nutaręs visuotinis Konstancijos susirinkimas. Karalius Ven- 
celis visai valstybės ramybe nesirūpino ir prijautė husitams, 
o jo žmona aiškiai stojo už husitus. Aišku, kad tokia būklė 
buvo labai palanki revoliucijai bręsti, tęsėsi iki Konstancijos 
susirinkimo uždarymo. "Tuo laiku ėjo daugiau dvasinė kova 
tarp partijų, husitų ir Konstancijos susirinkimo: susirinkimas 
norėjo husitizmą užgniaužti, o husitai, kaip galėdami spyrėsi, 
protestavo, grasino ir rengėsi į kitokią, negu ši, kovą. 


3. Martynas V ir husitai. 


Balandžio 22 d. 1418 m. pasibaigė Konstancijos susirinki- 
mas. Išrinktas naujasis popiežius Martynas V eidamas susirin- 
kimo Huso ir husitų reikalu padarytuoju sprendimu, tuoj su- 

sirūpino ta pavojinga Čekijos būkle. Ilgai nelaukdamas, Mar- 
tynas V dar prieš apleisdamas Konstanciją išleido keletą įsa- 
kymų čekams suvaldyti. Štai jie: Karalius Vencelis turi Baž- 
nyčią ginti, turi paveikti husitus, kad jie atsižadėtų savo pa- 
klaidų, kad sugrąžintų katalikams atimtąsias bažnyčias, kad 
Pragos universitetas būtų tuojau paliuosuotas iš husitų rankų. 
Įsakymą turėjo vykinti karalius Vencelis, bet vykintojas jis 
buvo menkas. Tad popiežiaus įsakymas pasiliko įsakymu, jo 
vykint nebuvo kam. Čekai, sužinoję popiežiaus daromuosius 
žygius, dar labiau užpyko, pasidarė dar atkaklesni, husitizmo 
šūkiai liaudyje ėmė rasti vis naujų ir naujų šalininkų. 


4. Zigmantas ir Vencelis. 


Popiežiui į pagalbą atėjo karalius Zigmantas. Iš Konstan- 
cijos Zigmantas buvo priverstas keliauti Vengrijon tvarkyti ten 
svarbių valstybės reikalų. Bet ir ten būdamas Zigmantas vei- 
kė Vencelį. Jis parašė jam tam tikrą ultimatumą, kuriame aiš- 
kiai pasakė nutrauksiąs su Venceliu visus ryšius, jei šis nieko 
neveiksiąs prieš husitizmą. "Tas Zigmanto žygis padarė savo. 
Vencelis sukruto. Tis tuoj pašalino iš savo dvaro husitizmo 
globėjus ir grąžino į savas vietas tuos katalikų kunigus, ku- 
riuos buvo išvarę husitai. Kunigai šventino per nauja husitų 
naudotas bažnyčias ir altorius, ir tik tokiems ligoniams teik- 
davo sakramentus, kurie atsisakydavo nuo kieliko vartojimo. 
Husitai šitais katalikų žygiais buvo labai nepatenkinti. Jie ne- 
klausė karaliaus įsakymo, neklausė katalikų kunigų, rinkdavo- 
si aukštose vietose, aikštėse, apsiginklavę ir vadovaujami hu- 
sitų dvasininkų laikė savotiškas pamaldas, klausė pamokslų, 
ėjo išpažinties ir ėmė Komuniją abiem pavidalais. Savo tarpe 
jie vadindavosi broliais ir po tokių pamaldų iš to, ką kiekvienas 
su savim atsinešdavo, būdavo rengiama bendra puota. Tos puo- 
tos, nuo Viešpaties atsimainymo Taboro kalne, buvo vadinamos 
taborais ir buvo liaudies labai mėgstamos; į juos susirinkdavo 
po 40 — 50.000 žmonių. I susirinkimus eidavo apsiginklavę, 
ir ilgainiui iš to susidarė didelė ir galinga kariuomenė. Grei- 
tai husitų tarpe atsirado puikių karo dalykų žinovų ir vadų, 
kurie ginkluotus husitų būrius parengė ir suorganizavo tikrai 
kariškai. Iš tų vadų paminėtini burgrovas Mikalojus iš Pist- 
nos ir ypač Jonas Žiška. Abu buvo karaliaus Vencelio favori- 
tai, o dabar kartu su kitais buvo iš Pragos išvaryti. 

1924 m. spalio 11 d. buvo švenčiamos 500 metų Jono Žiš- 
kos mirties sukakties iškilmės. To vyro vardas ir anuomet ir 
dabar plačiai tebeskamba ne tik atgimusios Čekijos žemėse, bet 
ir visoje vidurio ir rytų Europoje. Žiškos garbintojų niekuo- 
met netrūko, netrūksta jų nė pas mus. Jo darbams vispusiš- 
kai įvertinti, reikia jį patį ir jo laikotarpį bei veiksmus kiek 
platėliau apibūdinti. 


„a PLL 


54 Ap 


5. Jono Žiškos asmuo. 


Jonas Žiška gimė 1370 m. Trocnovo miestėlyje, pietų Če- 
kijoje. Buvo suvargusio, nuplikusio bajoro vaikas, bet užtat 
parodė nepaprastai didelių gabumų karo dalykuose. Žiška, kaip 
žmonės sako, jau buvo gimęs kareiviu. Taigi jis, kaip ir dau- 
gelis kitų anais laikais, ėjo pasaulin laimės ieškoti vien su 
ginklu rankoje ir neapsiriko. Ginklas tikrai davė jam laimės 
ir garbės. Jis kovėsi kaipo lietuvių samdinys Griunvaldo mūšy- 
je, kovėsi Vengrijoje su turkais, kovėsi kaipo anglų samdinys su 
prancūzais. Tuo būdu, Žiška išaugo į tikrą ir prityrusį karo 
vadą. Dėl tų savo gabumų ir prityrimo jis pateko į karaliaus 
Vencelio tarėjus. Dar prieš savo tarėjo iš Pragos ištrėmimą 
karalius Vencelis paklausęs kartą visada nuliūdusio ir paniu- 
rusio Žiškos, kodėl jis toks, ir gavęs atsakymą: „Kuris čekas 
gali būti ramus ir linksmas, kada visas užsienis pravardžiuoja 
mūsų tautą heretikais ir visaip ją niekina ir kada garbingiausi 
Čekijos sūnūs kaip kokie prasikaltėliai yra deginami ant lau- 
žo!* — „Mielas, Joneli!“, pasakęs jam Vencelis, „jei tu žinai 
būdą tai blogybei taisyti, tai tu imki ją taisyti!“ Vencelio 
žodžius Žiška įsidėmėjo ir po savo ištrėmimo iš Pragos tuoj 
ėmėsi organizuoti ir jungti husitus krūvon. 

Jonas Žiška buvo vidutinio ūgio, truputį susimetęs į kuprą, 
apuolaus veido ir labai petingas, nosis buvo kuprota, taisyda- 
vosi dažniausiai lenkiškai. Iš prigimties buvo vienakis, viena 
akim nuo mažens nematė, o 1421 m. prarado ir antrąją. Žiška 
buvo tikras fanatikas, ir religinis, ir tautinis, baisiausiai ne- 
kėntė vokiečių ir katalikų. Dievo įstatymas ir jo gynimas buvo 
vyriausias Žiškos kovų ir mūšių šūkis. Gindamas tą savotiškai 
suprastą Dievo įstatymą, kovė jis visus negailestingai; o ypač 
mėgo žudyti vienuolius ir kunigus. Jis bevelijo, kad Čekijoje 
būtų ir mažiau žmonių, kad tik jie būtų sąmoningesni, savęs 
verti ir tvirti. Žiška nenutolo nuo kartą pasirinktos linijos 
per visą savo husitams vadovavimo metą, buvo niekuo nesuvi- 
liojamas. Politikas Zigmantas slaptai bandė patraukti Žišką 
savo pusėn. Jis žadėjo paskirti jį vyriausiu savo kariuomenės 
vadu ir duoti be galo didelę pinigų sumą, kad tik husitų vadas 
apsiimtų jam padėti užimti Čekijos sostą. Tvirtabūdis kari- 
ninkas su panieka atmetė karaliaus siūlymą bei pinigus ir mirė 
toks pat beturtis ir suvargęs, kaip ir buvęs. Jis buvo griež- 
čiausias priešininkas visokių luomų ir privilegijų, o kas svar-' 
biausia — pirmaeilis ir genialus karvedys. Niekas, tur būt, 
geriau už Žišką nėra mokėjęs išrinkti mūšiams vietos; čia jis 
turėjo tiesiog genialią uoslę ir nujautimą. Net kada lauko 
šūvis pataikė jam į jo vienintelę akį, tai ir visai palikęs aklas 
jis sugebėjo vesti karo operacijas. Tam aklas vadas buvo veža- 
mas arba nešamas, liepdavo nupasakoti norimą rinktis mūšiui 
vietą ir, jei ji pasirodydavo tikus, duodavo tokių tikslių ir vy- 

kusių nurodymų, kaip ir kur kokias dalis statyti, nuo ko ir kaip 
pradėti, kad tikrai rodėsi, kad jo galinga ir viską nusverianti 
vado akis mato, kaip kitados mačiusi. Žiška pirmasis pritaikė 
ir paskelbė naują karo mokslo principą — greitą kariuomenės 
permetimą iš vienos vietos į kitą, vietoje garsaus viduramžiais 
asmeninio narsumo bei ištvermės. Tai atlikdavo jis savotiškais 
tam reikalui pritaikintais vežimais, kurie tai staiga pasirodyda- 
vo, tai vėl išnykdavo, nustebindami pavojaus neįžiūrėjusį prie- 
šą; jie dailiai apsupdavo priešo kariuomenės dalis ir jas at- 
kirsdavo, o reikale būdavo puikiausiai ir greičiausiai sustatomi 
apsiginti ar pulti iš už jų priešą. Žiška pirmasis pritaikė lauko 
mūšiui artileriją. Gaubica yra čekų žodis. O kokių karo gu- 
drumų Žiška mokėjo! Jis čia neturėjo į save panašaus. Paga- 
liau jis priklauso į tą labai mažą karvedžių skaičių, kurių nie- 
kas nė karto nėra nugalėjęs. Žiškos priešai laikė jį tikru vel- 
niu, o jo pavaldiniai ir kariai už jį visi galvas guldė. 


6. Husitų sukilimas. Vencelio mirtis. 


Iš to, kas čia apie Žiškos asmenį pasakyta, aišku, kokią įta- 
ką toks vadas galėjo turėti liaudyje. Ir tikrai. Vos tik iš Pra- 
gos ištremtas, Žiška pradėjo organizuoti visus nepasitenkinu- 
sius tada buvusia tvarka. Žiškai panašių padėjėjų Čekijoje ir 
Pragoje taip pat netrūko. Iš jų reikia paminėti užsidegėlį re- 
voliucionierių, premonstratensų ordeno eksvienuolį Joną iš 
Selau. Jis veikė pačioje Pragoje ir buvo tikras husitas fa- 
natikas. Zigmantui, kaip matėme, spaudžiant, Vencelis buvo 
priverstas pašalinti iš Pragos miesto magistrato įsigalėjusius 
husitus. Tai pavyko. Naujai paskirtieji magistrato nariai ka- 
talikai nutarė atimti iš husitų visas Pragos naujosios miesto 
dalies, vadinamos Neustadt, mokyklas. To jau užteko. Vie- 
nuolis Jonas Selau savo pamokslu taip uždegė minią, kad ji 
nebesusilaikė, ir 1419 m. liepos 30 d. pakėlė Pragoje tikrą mai- 
šatį. Iš tos Marijos Snieginės bažnyčios, kurioje Selau sakė 
savo pamokslą, buvo surengta dideliausia ginkluota manifesta- 
cija. Ją vedė pats vienuolis Jonas ir mums jau pažįstamas Jo- 
nas Žiška. Eisenoje buvo nešamas, keliolikos tūkstančių mi- 
nios apsuptas, husitų religinis simbolis — kielikas. Eisena ty- 
čia pasuko pro miesto rotušę. Čia eisena norėta sutrukdyti ir 
pradėta ją išjuokti. To tik tereikėjo. Įerzinta minia, Žiškos 
vedama, puolė rotušę. Prasidėjo aršiausias gatvės mūšis. Ma- 
gistratas nemanė susilauksiąs tokios netvarkos ir maišto, ir ne- 
buvo pasipriešinimui nė pasirengęs. Maištininkai paėmė rotu- 
šę, supuolė į jos vidų, nutvėrė nekenčiamus sau katalikus magi- 
strato narius ir septynis jų išmetė per langus ant atstatytų 
žemai stovėjusių studentų ir sukilėlių durtuvų. Gatvėse ėjo 
biaurios žudynės. 

Kaip bežiūrint buvo nuverstas Vencelio sudarytas katalikų 
magistratas ir pastatytas naujas, susidedąs tik iš 4 narių. Vi- 
są valdžią Pragoje paėmė dabar į savo rankas husitai. 


Vencelis pamatė, prie ko jį atvedė pataikavimas husitams 
ir norėjo griebtis griežtesnių priemonių. Jis prašė Zigmanto 
greitos ir tvirtos pagelbos, bet jau buvo vėlu. Revoliucijos gais- 
ras gaivališku greitumu plėtėsi po visą Čekiją, ir nebuvo ma- 
tyti pajėgos, kuri būtų galėjusi tą gaisrą užgesinti. Vencelis 
matė tik vieną, kad jis iš visų pusių apsuptas, net ir savo dva- 
re, visokių suokalbininkų. Apskritai, valdovo  susierzinimas 
buvo toks didelis, būklė tokia sunki, kad jo alkoholio ir aistrų 
sunaikinta širdis negalėjo to visa pergyventi, ir rugpiūčio 
1419 m. 16 d. Vencelis staiga mirė apoplekcijos trenktas. 


7. Revoliucijos plėtimasis. 


Vencelio mirtis kilusią revoliuciją tik pagreitino. Prie 
jo gyvos galvos, jo, čekų tautinio susipratimo palaikytojo ir 
gynėjo, Huso rėmėjo, šiek tiek dar bijota, į jį atsižvelgta, nes 
jis buvo husitų žmogus. Jam mirus, tas ryšys husitų nebe- 
varžė. Taigi dabar per du mėnesiu, rugpiūtį ir rugsėjį, 1419 m., 
užėjo Čekijoje tokia baisi audra, toks nematytas aistrų išsilie- 
jimas, kuris tik revoliucijos metu tėra galimas. Tvarka, susi- 
klausymas, valdžia visai dingo. Minia vaikė katalikų kunigus 
ir vienuolius, juos žudė, degino ir plėšė bažnyčias ir vienuoly- 
nus, miestus ir dvarus, visur naikino paveikslus, vargonus, al- 
torius ir viską, kas pagal husitų mokslą buvo nutolusių nuo 
Dievo žmonių išmislas ir nelygybės priežastis. Visas vietas 
Čekijoje užėmė vieni husitai: jie, pati liaudis, valdė dabar visą 
valstybę. 


8. Zofija regentė. 


. Kadangi Vencelis buvo bevaikis, tai tiesioginiu jo įpėdi- 

niu, kaip buvo iš anksto numatyta, liko jo brolis Zigmantas. 
Jis buvo užimtas svarbiais reikalais Vengrijoje, į kurią tuo 
laiku veržte veržėsi turkai; tad į Čekiją atvykti negalėjo ir 
paskyrė laikinai Čekijos regente Vencelio žmoną, našlę Zofiją. 
Zigmanto paveldėjimo teisės niekas, nė patys husitai, negin- 
čijo, ji buvo visai aiški. Tiesa, Zigmantui husitai nebuvo pa- 
lankūs, bet praūžus pirmajam revoliucijos antpuoliui, buvo 
girdėti balsų, kad jei tik karalius sutiksiąs leisti eiti Komuni- 
jos abiem pavidalais visose šalies bažnyčiose, jei užtarsiąs jų 
reikalą pas popiežių, jei užginsiąs niekinti ir šmeižti Husą bei 
jo mokslą ir paskelbsiąs amnestiją — jie pripažinsią Zigman- 
tą savo karalium ir priimsią jį jo tėvo sostinėje Pragoje. Zig- 

mantas nesurojo išnaudoti tų, kad ir patylomis einančių, čekų 
sąlygų; jis davė husitų pasiuntiniams neaiškų atsakymą, kad 
valdysiąs taip, kaip valdęs jo garbingas tėvas, būsiąs greitai 
Čekijoje ir viską teisėtai išspręsiąs. Toliau Zigmantas negalėjo 
greitai Čekijoje atvykti, ilgai užtruko Vengrijoje, o iš ten bu- 
vo priverstas vykti Silėzijon. 


9. Partijos ir jų savitarpinės kovos. 


Tuo netvarkos ir sumišimo laiku kilo smarkios partijų ko- 
vos. Svarbiausios partijos buvo trys: katalikų, utra- 
kvistų arba kalikstinų ir taboritų. 

1. Katalikų partija laikėsi Konstancijos susirinki- 
mo nutarimų ir savo teisėto dinastinio karaliaus Zigmanto; tai 
buvo, galima sakyti, katalikiškai - monarkiška srovė. Ta parti- 
ja buvo negausinga. Jai priklausė dalis bajorijos, tos bajorijos 
žemėse gyvenanti liaudis ir du miestai — Kuttenbergas ir 
Pilsenas. 


2. Antroji partija buvo vadinama utrakvistų arba ka- 
likstinų, nuo žodžių sub utrague ir calix; ji reikala- 
vo Komunijos abiem pavidalais arba kieliko. Ta partija nenorėjo 
skirtis su Katalikų Bažnyčia ir popiežium, ir jei tik Bažnyčia 
būtų jų reikalavimą patenkinus, o Zigmantas su jais susitaręs, 
jie būtų palaikę monarkiją ir būtų ėję išvien su katalikais. 
Svarbiausi tos partijos reikalavimai buvo šie 4, vadinamieji 
Pragos reikalavimai: 1. Leisti Čekijoje laisvai 
skelbti Dievo žodį; 2. Visiems tikintiesiems leisti eiti Komuni- 
jos abiem pavidalais; 3. Atimti iš kunigų visus turtus, kad jie 
tikrai galėtų gyventi kaip apaštalai; 4. Visas mirtinąsias nuo- 
„dėmes, ypač viešąsias, turi bausti teismas ir valdžia, kieno 
rankose ji bebūtų. Ta partija buvo monarkiškai - aristokra- 
tiškai - miestiškai tautinė. Jai priklausė beveik visa Čekijos 
diduomenė, bajorija, beveik visi miestai ir nemaža šiaip žmo- 
nių. Tai partijai vadovavo Pragos universitetas, kuriame da- 
bar mokė ir mokėsi vieni čekai ir husitai. Tik didžiausias rei- 
kalas jungdavo kalikstinus su kraštutiniais raudonaisiais tabo- 
ritais. ; 

3. Trečioji, gausingiausia ir aršiausia, partija buvo ta- 
boritai. Jie siekė naujos socialinės santvarkos, griežtos 
reformos, panašios į Kristaus persimainymą Taboro kalne, įsi- 
kūrė netoli Austi aukštame kalnę savo karo stovyklą, pavadintą 
Tabor, ir nuo to gavo savo vardą. Tai partijai priklausė vienas 
kitas karštuolis didikas bei bajoras, vienas kitas miestas, bet 
užtat didesnioji ano laiko Čekijos liaudies dalis visa ėjo su ta- 
boritais ir darė tą partiją judriausia, smarkiausia ir žiauriausia. 
Politiškai taboritai buvo tikra proletarų demokratų partija ir 

siekė respublikos. Religijos srity ta partija taip pat ėjo griež- 
čiausios revoliucijos keliu. Ji atmetė, išskyrus krikštą ir Šv. 
Sakramentą, visus sakramentus, atmetė visus Bažnyčios papro- 
čius, šventųjų garbinimą, paminklus, palaikus, maldas už miru- 
sius ir panašius dalykus. Visas taboritų tikėjimo ir elgimosi 
šaltinis bei ramstis buvo Šv. Raštas; tai buvo tikras autoritetas, 
kuriam visi lenkėsi. Visas religines pamaldas galėjo laikyti 
kiekvienas, net moterys; pamaldos buvo gimtąja čekų kalba. 
Pragos universiteto taboritai nepripažino: viena, kad visi žmo- 
nės galį apsirikti ir apsirinką, antra, kad mokslas teduodąs žmo- 
nėms vien puikybės ir tuštumo. Kadangi šv. Raštą kiekvienas 
taboritas galėjo aiškinti taip, kaip jį suprato, tai ilgainiui toje 
partijoje atsirado keisčiausių pakraipų, kurių nebegalima pava- 
dinti net krikščioniškomis. 

Atsirado pagaliau nemaža, ypač iš taboritų, kurie sumanė 
grįžti į natūrinę pirmykščio žmogaus būklę. Jie vaikščiojo vi- 
sai nuogi, skelbė prigimtam žmonėms drovumui kovą ir gyve- 
no, kaip gyvuliai. Jie buvo vadinami adomitai. Žiška 
nekentė jų lygiai, kaip kunigų ir vienuolių, ir visus liepdavo 
be pasigailėjimo žudyti. 

Bet apskritai imant, taboritai rimtai vykino savo progra- 
mą, ne vien žodžiais, bet ir darbu: jie rodė daug pasiaukojimo, 
nesigailėjo gyvybės ir mielai už savo įsitikinimus mirdavo. 
Kadangi ta partija turėjo gerų karvedžių, o jos žmonės tvir- 
čiausią kumštį, tai ilgą laiką ji rodė didžiausio gyvumo ir vai- 
dino vadovaujamąjį vaidmenį „Ašių partijų tarpe ir pačioje 
revoliucijoje. 


Visos čia minėtosios partijos naudojosi Zigmanto užtruki- 
mu Vengrijoje, darė nuolatinius susirinkimus, kurių ūpas da- 
rėsi kaskart vis ugningesnis ir karingesnis. Retas kuris bema- 
nė, kad tas viskas galėtų ramiai pasibaigti. Diduomenė ir ba- 
jorija užgynė pavaldiniams dalyvauti partijų susirinkimuose. 
Liaudis nepaklausė. Žiška ir Mikalojus iš Husinec'o suorgani- 
zavo pirmuosius valstiečių būrius. Nesant užtektinai gerų 
ginklų, buvo imtasi tokių, kokių kiekvienas kalvis galėjo nukal- 
ti, o ypač geležimis kaustytų spragilų. Žiškos genijus puikiai 
pritaikė karo reikalui lentomis apkaltus vežimus, kurie suma- 
niai buvo naudojami lygiai priešą pulti, lygiai gintis ir daryti 
tikrą judomą ir gyvą pilį. Su taip sudaryta kariuomene Žiška 
sumušė bajorus ir jie turėjo atsiimti draudimą, užginantį rinktis 
liaudžiai į susirinkimus. Susirinkimai, kalbos, kurstymai vėl 
ėjo po senovei. Bet vėl bajorija atsigavo, vėl prasidėjo sukilė- 
lių puolimas. Kraujas bėgo visoje Čekijoje. Iki šiol taboritai 
buvo išsisklaidę po visą kraštą, o reikėjo juos, kiek galint, 
traukti krūvon ir tuo būdu sudaryti iš jų nuolatines partijos 
tvirtoves. Žmonės buvo religiniai įjaudinti, kiekvienas mažmo- 

žis kreipė jų dėmesį. Žiška įsako paleisti gandą, kad ateinąs pa- 
saulio galas, kad kas tikinčiųjų esą norįs išsiganyti ir sunkiose 
pasaulio galo kovose rasti tikrą apsaugą, turįs tuojau keliauti į 
šiuos penkis Čekijos miestus: Pilseną, Saatzą, Launą, Schlaną ir 
Klatau. Gudrumas pavyko. Tūkstantinės žmonių minios su 
bandomis ir kitokia manta traukė į minėtuosius miestus, ir iš 
jų tikrai pasidarė husitizmo tvirtovės. Be to dar, Žiška įkūrė 
pirmaeilę aniems laikams tvirtovę jau minėtame Taboro kalne 
paliai Austi. Iš čia gudrus karvedys dirigavo visam sukilimo 
darbui ir kurį laiką valdė, galima sakyti, visą Čekiją. 


10. Pirmasis kryžiaus karas prieš husitus. 


Taip prabėgo visas pusmetis. Pasibaigė 1419 metai. Silp- 
nutė regentės Zofijos ranka nė nemanė ką nors prieš husitus 
pradėti. Ji dar 1419 m. gruodyje grąžino Zigmantui regen- 
tystę ir visą valdžią. Zigmantas nė tuomet negalėjo vykti tvar- 
kyti. Čekijos reikalų, nes turėjo užtrukti Silėzijoje. Atėjo 
1420 m. pavasaris. Martynas V sutiko paskelbti visuotinį kry- 
žiaus karą prieš husitus ir įsakė mokėti tam reikalui bažny- 
tinę dešimtinę. Zigmantas gyveno tuo laiku Breslave, todėl 
ir kryžiaus kariuomenė rinkosi į Breslavą. Norinčių kryžiaus 
kare dalyvauti buvo daug. Jų susirinko į Silėziją pas Zigman- 
tą apie 100.000 kariuomenės. Kadangi tas viskas vyko čia pat 
Čekijos pašonyje, tai husitai žinojo, kad tas viskas grius ant jų 
galvų ir dėlto jie taip pat nesnaudė. Husitų pamokslininkai 
karštai įkalbinėjo visiems už kieliką aukoti mantą ir gyvybę, | 
ir visi čekai buvo įjaudinti iki paskutiniosios. Husitai siuntė 
pas karalių pasiuntinybę derėtis ir taikintis. Bet Zigmantas 
pasiuntinybės reikalavimą palikti husitams kieliko vartojimą 
griežtai atmetė ir, grasindamas sunkiomis bausmėmis, reikala- 
vo padėti ginklus. Husitai nenusileido, tad beliko vienintelis 
kelias ginčui spręsti — ginklas. Karo nebuvo galima atidėlioti, 
reikėjo jį tuojau pradėti, nes husitų idėjos labai greitai plėtėsi 
Vokietijoje ir Vengrijoje. Todėl Zigmantas 1420 m. vasarą su 
gausinga ir viskuo aprūpinta kariuomene įsiveržia į Čekiją iš 
rytų pusės, eina plačiu baru ir bando sunaikinti husitų tvirtovę 
Taborą, bet tai nevyksta; pagaliau visa jo kariuomenė 1420 m. 
birželio 13 d. atsiduria ties Pragos sienomis. Apsupta miestas. 
Kad Zigmantas būtų visa pajėga ir ūmai gulęs ant husitų, ir 
nebūtų leidęs jiems susijungti, būtų lengvai juos nugalėjęs. 
Bet jis veikė palengva. Pusiau apsuptos Pragos kryžeiviai ne- 
puolė per ištisas dvi savaiti. Per tą laiką husitai susijungė, 
sutraukė visas savo pajėgas, o kas svarbiausia, husitų pamoksli- 
ninkai privedė savuosius iki religinės ir karingos ekstazės. Tik 
liepos 14 d. buvo įsakyta pulti Pragą. Ir vieni ir kiti kovėsi 

drąsiai. Husitai puolė priešus tokiu smarkumu, kokio iš jų 
nebuvo laukta. Juos vedė kieliku nešini kunigai, jų eilėse ko- 
vėsi ne tik moterys, bet mergaitės ir vaikai. Zigmantas su kry- 
žeiviais gavo didelį smūgį ir Pragos nepaėmė. Kryžeivių ka- 
riuomenė pradėjo skirstytis. Zigmanto šalininkai liepos 28 d. 
vienoje pilyje netoli Pragos apvainikavo Zigmantą Čekijos ka- 
raliaus vainiku, bet tai buvo tuščias darbas. Zigmantas Čekijos 
karalystę jau buvo praradęs. Savo karališkąsias Čekijos žemes 
jis turėjo išdalinti savo šalininkams, kad šie laikytų jo pusę. 
1420 m. rugsėjo mėnesy bandė jis antru kartu imti Pragą ir at- 
kirsti nuo jos Vyšegradą. Bet vėl mūšį pralaimėjo ir turėjo 
trauktis. 1421 m. kovo mėnesį karalius apleidžia Čekiją ir 
skubaus reikalo spiriamas vyksta į Vengriją. Dabar taboritai 
su kalikstinais puolė naikinti Zigmanto šalininkų pilių ir per- 
„sekioti katalikų likučių. Po visą Čekiją ėjo aršios kovos ir iš 
abiejų šalių liejosi kraujas. Tokių žiaurumų, kaip anuomet, 
tegali kilti tik per religinius karus. Čekų įnirtimas prieš Zig- 
mantą buvo didelis. Tą pyktį rodo ano laiko čekų liaudies dai- 
nos. Dainose buvo keliamos panašios mintys: karalius privalo 
savo Žmones ginti ir mylėti, o jis veda vokiečius ir vengrus, ir 
savo tautą bei gražią čekų žemę plukdo kraujuose ir degina 
ugnimi. Visi čekai privalo tą vokiečių kraujo išgamą vyt iš sa- 
vo krašto ir išsirinkti kitą karalių. I tokius kandidatus buvo 
pirmoje vietoje numatomas Lenkijos ir Lietuvos karalius Jo- 
gaila (1377—1434). Jis buvo palaikomas ypač bajorų ir miestų 
partijų. Taboritai nė kalbėti apie tai nenorėjo; jų išmanymu, 
Čekijos karalium esąs pats Dievas. Visam čekų kraštui vado- 
vavo dabar Pragos miestas su savo taryba, kurios siela ir vadas 
buvo jau mums pažįstamas eksvienuolis Jonas iš Selau. Žiška 
buvo pietų Čekijoje ir buvo paskendęs kare: jis ten ėmė miestą 
po miesto, pilį po pilies; viskas dabar perėjo taboritų rankosna, 
tik Pilsenas ir Budveisas tebesilaikė. Vokiečiai arba turėjo iš 
Čekijos pabėgti, arba buvo išžudyti. Matydami tokį husitų pa- 
sisekimą norom nenorom jų pusėn pereina beveik visi bajorai, 
daug karaliaus šalininkų, net pats Pragos arkivyskupas, nes 
kitaip nebebuvo jiems gyvenimo. 


11. Čekų karaliaus vainikas siūlomas Jogailai. 


1421 m. birželio mėnesį įvyko didelis husitų landtagas 
Czaslau mieste, kur buvo nutarta tam tikromis sąlygomis ati- 
duoti Čekijos sostą Lenkijos karaliui Jogailai. Čekų sąlygos 
buvo tokios: Jogaila yra Čekijos karalius ir valdo ją per tau- 
tinę čekų tarybą. Taryba susideda iš 20 narių: 5 didieji ba- 

jorai, 4 Pragos atstovai, 5 ritieriai, 2 taboritai ir 4 kitų luomų 
atstovai. Jogaila ir lenkai svarstė čekų pasiūlymą ir nežinojo, 
kaip pasielgti. Lenkams toks geras kąsnis labai būtų pritikęs, 
tik kaip jį pasiimti. Husitai buvo visur pasmerkti, kartu su 
jais būtų ėjusios į Lenkiją griežtos revoliucinės čekų idėjos. 
Kaip čia dėtis krikščioniui karaliui su Bažnyčios pasmerktais 
heretikais. Jogaila bijojo popiežiaus ir aukštosios Lenkijos 
dvasiškijos ir nuo pasiūlytojo sosto ir vainiko atsisakė. 


12. Vokietijos ciesoriaus Zigmanto asmuo. 


Husitai siūlo Čekijos karaliaus vainiką Jogailai, siūlo Vy- 
tautui, o teisėto to vainiko savininko, Zigmanto Liuksembur- 
giečio, nenori, su juo griežčiausiai kovoja. O tuo tarpu vienas žy- 
miausių to laikotarpio asmenų ir Vytauto Didžiojo vienam- 
žių yra, be abejo, kaip tik Vokietijos ciesorius Zigmantas. Juk 
jis suvaidino žymiausią vaidmenį Konstancijos susirinkime 
(1414—1418), jis dalyvavo ir veikė Bazelio — Ferraros — Flo- 
rencijos (1431—1439) susirinkimuose. Tuose susirinkimuose jis 
susitikdavo su Lietuvos atstovais. Zigmantas yra mūsų Vytauto 
Didžiojo vienamžis, toks pat ilgaamžis kaip ir Vytautas; jis yra 
Vytautą asmeniškai pažinęs, kartkartėmis su juo taręsis, Vytau- 
tui ir Jogailai grūmojęs, daręs abiems jiems įvairių pinklių, 
buvęs istorinės Lietuvos ribose — 1429 m. Lucko susivažiavime, 
žadėjęs ir tikrai siuntęs Vytautui karaliaus vainiką. To asmens 
apibūdinimas čia mums yra gyvai reikalingas. 


Zigmantas mirė eidamas 70-us metus. Iki pat tos savo žilos 
senatvės jis išlaikė tikrai didelę ir majestotišką išvaizdą. Savo 
„draugiškumu ir nepaprastu mokėjimu su visais apseiti Zigman- 
tas darė savo prieteliais ir draugais visus, su kuo tik jam pri- 
seidavo susidurti. Buvo aukštas, status vyras. To gražus šviesus 
veidas, didelės protingos akys, ilga gražiai išbujojusi barzda ir 
šviesiai geltoni garbiniuoti plaukai darė iš jo rimtą žmogų, 
tikrą valdovą. Visi to laiko žmonės, ypač gi gražioji lytis, gar- 
bino išorinę Zigmanto išvaizdą ir laikė jį visųgražiausiu vyru 
kitų to laiko valdovų tarpe. "Tai buvo, kaip sakoma, jau nuo 
lopšelio valdovas. Užteko jį pamatyti, kaip eina, kaip laikosi, 
ką kalba, — iš to vieno kiekvienas tuojau pažindavo, kad tas 
yra ir už karalius vyresnis. Per visą ilgą savo amžių Zigmantas 
buvo sveikas ir drūtas. Tik kada pradėjo eiti senyn, pajusdavo 
kartais podagros reiškinius. Nors buvo nesusivaldąs gėrime, kaip 
ir jo brolis Vencelis, nors buvo kartais labai aistringas, tačiau ligi 
pat žilos senatvės išlaikė jaunystės pilną kūną ir sielą. Tuos 
savo privalumus Zigmantas puikiai žinojo, jais gėrėdavos, per 
juos stengėsi patikti kitiems. Tuo tik, tokiu jo tuštumu, galima 

paaiškinti jo norą pozuoti, norą, kad jį menininkai vaizduotų, 
jo norą rodytis žmonėms kiekvienai progai pasitaikius pilnoje 
ciesoriaus didybėje bei garbėje. Ciesorius buvo labai daug ke- 
liavęs, buvo aplankęs beveik visas Vakarų Europos valstybes 
bei jų valdovų dvarus. Suprantama, kad ten iškilmingų sutiki- 
mų bei priėmimų netrūko. Tokiuose atsitikimuose didybę my- 
lis Zigmantas su dideliausiu atsidėjimu ir visomis smulkmenų 
pilnomis ceremonijomis kiekvieną kartą pakartodavo savo cie- 
soriaus pasirodymo vaidinimą. "Tą jis darydavo tikrai su dai- 
lininko con amore. Šitą savo iškilmingumą jis išlaikė iki galo: 
apsitaisęs ciesoriaus insignijomis jis laukė net mirties. Net 
miręs jis buvo keletą dienų pašarvotas ciesoriškai pasirėdęs. 


Nors Zigmantas mėgo didybę, betgi išdidus ir puikus ne- 
buvo. Priešingai, visas jo asmuo buvo pilnas gryno ir jaus- 
mingo draugiškumo bei nusileidimo. Tąja savo ypatybe, kaip 
kokiais jaukais, traukė Zigmantas prie savęs visus. Jam nebuvo 
mažų, nebuvo vargšų: visiems jis drąsiai paduodavo savo ranką. 
Kviečiamas į svečius, į pokylius, niekuomet neatsisakinėdavo. 
Jis mielai šokdavo su paprastų piliečių žmonomis bei dukteri- 
mis ir dažnai apdovanodavo savo šokikes aukso žiedais. Cie- 
sorius per tai buvo labai visų mylimas ir populiarus. Tai mei- - 
lei ir populiarumui geriausias pamatas buvo valdovo iškalbin- 
gumas, mokėjimas gražiai pakalbėti. Tai buvo įgimtas to vyro 
gabumas. Zigmantas galėjo be jokio pasirengimo ex promptu 
puikiausiai pakalbėti apie kokius nori, kad ir svarbiausius, da- 
lykus. Šiam valdovui nereikėjo laukti, kol jo tarėjai arba mi- 
nisteriai įdės jam į burną, prišnabždės į ausį, duos ištisai pa- 
rašę, ką jam reikia čia ar kitur kalbėti. Reikia pastebėti, kad 
tas valdovas mokėjo visas svarbiąsias Vakarų Europos kalbas 
ir laisvai galėjo jomis reikšti savo mintis. Taigi, būdamas 
Vengrijoje, jis susikalbėdavo su savo pavaldiniais magyarų kal- 
ba, Čekijoje — čekiškai, Vokietijoje — vokiškai, visuotinuose 
susirinkimuose ir su visokios rūšies pasiuntiniais — lotyniškai. 
Būdamas Paryžiuje Zigmantas kalbėjo prancūziškai, nuvykęs 
Italijon — itališkai. Ciesoriaus kalbos būdavo linksmos, jo lie- 
žuvis plonas ir aštrus, nors kalbėdamas jis nieko neužgaudavo. 
Jo posakius, gražius palyginimus, jo kalbos žemčiūgus yra su- 
rašęs žinomas Italijos renesansininkas Eneas Silvius Piccolo- 
mini, Ermlando (Prūsijoje) vyskupas (1457), paskui likęs popie- 
žium Piju II (1458—1464). 


Iš to galima suprasti, kad Zigmantas buvo žmogus aniems 
laikams gerai išlavintas ir buvo tikras menininkas. Taip buvo 
tikrai. Jo dvaras dažniausiai buvo pilnas įvairių mokslininkų, 
kurių draugijoje šis valdovas visuomet puikiausiai jautėsi. Vi- 
suose savo valdomuose kraštuose Zigmantas rūpinosi mokslo ir 

meno pažanga, šelpdavo ir mylėdavo mokslininkus ir dainius. 
Kada valdovo dvaro didikai jam prikišdavo, kad jis susidedąs 
su žemos kilmės mokslininkais ir menininkais, jis atsakydavo: 
„Man patinka tuos pagerbti, kuriuos jų gabumai net už didi- 
kus aukščiau yra pastatę“. 


Iš kitų gerųjų Zigmanto būdo ypatybių reikia dar pabrėžti 
jo drąsą ir dvasios pusiausvyrą išlaikytą net dideliausiuose pa- 
vojuose; jo gryną intenciją ir pasiryžimą gero ir labo dėliai 
kovoti ir reikalui esant nesigailėti nė aukų. Mes turėsime dar 
progos pamatyti didelį to vyro politinį apsukrumą, jo nuoširdų 
dievotumą, jo norą ir geras pastangas baigti skaudžiausią Baž- 
nyčios opą — suskilimą. Zigmantas nesislėpė esąs silpnas žmo- 
gus ir tas jį ypatingai kelia ir daro pagarbos vertą. 


Jei ciesorius Zigmantas būtų buvęs tik toks, kokiu jis iki 
čia atvaizduotas, tai jis būtų buvęs tikrai idealus žmogus ir 
idealus valdovas. Bet, deja, kaip kiekvieno šios žemės vaiko, 
taip ir Zigmanto būdas turėjo nemaža šešėlių. Visų pirma karš- 
tas valdovo, jo Liuksemburgo pirmatakų, kraujas stūmė jį tuš- 
tybėn ir visokios rūšies aistrų ir geidulių glėbin. Lygiai taip 
pat, kaip ir jo brolis Vencelis, negalėjo Zigmantas suvaldyti 
pykčio, kuris kartais jame reiškėsi tarytum pusiau gyvulišku 
pasiutimu. Gera tik tai, kad tas pyktis ilgai nesitęsdavo. Po 
tokių pykčio ir pašėlimo perkūnų tuojau vėl ateidavo ramybė 
ir tyla. Tai mums paaiškina, kodėl tam pirmam anų laikų Eu- 
ropos valdovui, žinomam savo giliu protu ir išmintimi labai 
greitai apsukdavo galvą visokie pataikūnai, niekšai ir gudruo- 
liai. Tik dėl tos savo silpnybės Zigmantas, iš kitos šalies ri- 
teris ir garbingas, laužydavo duotąjį žodį ir nuvildavo tuos, 
kurių užvilti nieku būdu jam nereikėjo. Sakėme Zigmantą bu- 
vus malonų ir maldingą, tačiau karštas ir geidulingas kraujas 
dažnai pastūmėdavo jį net į pačius didžiausius žiaurumus ir 
biauriausius aistrų purvynus. Tik nemokėjimas savęs suvaldyti 
padarydavo tai, kad didžiausi ir kilniausi Zigmanto sumanymai 
būdavo visai užmirštami ir nueidavo niekais. Tokie žmonės, 
kaip Zigmantas, yra dosnūs ir dideli turtų aikvotojai, taigi jų 
kišenius visuomet tuščias. Taip pat buvo ir su Vokietijos val- 
dovu: jam visuomet trūko pinigų, visiems jis buvo prasiskolinęs. 


Jei dabar mesime bendrą žvilgsnį į visą ciesoriaus Zigman- 
to valdymo ir veikimo laikotarpį, tai turėsim trumpai suglaudę 
konstatuoti štai ką. Visi Zigmanto žygiai gerinti sunkią jo 
valstybės būklę, gydyti ir taisyti Bažnyčios santykius baigiant 
didįjį suskilimą, — beveik neturėjo jokio pasisekimo. Jam ne- 
buvo lemta to laiko audringai besiveržiančią dvasią pakreipti 
tam tikron vagon. "To, reikia prileisti, nebūtų padaręs nė kas 
kitas, kad ir kilnesnis už Zigmantą. "Tokiuose atsitikimuose, 

kur netvarka bei suirimas pasiekia tam tikro laipsnio, ten nau- 
jo gyvenimo nebeįpūsi, blogybės nepataisyti, jei to, kas yra, 
nenaikinsi, jei nesiimsi revoliucinių priemonių. Būdamas 
ciesorium Zigmantas jautėsi esąs pašauktas karo ir kitokius tau- 
tų kivirčus rišti savo vyriausiu ciesoriaus žodžiu, arbitražu. Jis 
laikė savo švenčiausia pareiga kovoti su turkais. Betgi ir ar- 
bitražas ir kova su turkais jam labiausiai nesisekė. Nepavyko 
jam sutaikinti Anglijos su Prancūzija, Danijos karaliaus Eriko 
su Holštinijos grafu, Vokiečių ordino su Jogaila ir Vytautu. 
Nesisekė taip pat Zigmantui nė karo lauke. Tiesa, ciesorius 
pats mūšiuose asmeniškai dalyvavo, buvo juose labai narsus, bet 
bendrai imant karo žvaigždė jam nežibėjo. Neturėjo Zigmantas 
pasisekimo kare su turkais, kurie jį sumušė Nikopolio mūšyje 
(1396). Dar labiau nesisekė tam ciesoriui karas su husitais. 
Čia visur laimėdavo nuo Bažnyčios atsiskyrėliai ir užsidegėliai 
husitai, ir pralaimėdavo Zigmantas. Rodėsi, kad kokia tai ne- 
laimė ji persekioja ir neduoda jam pergalės. 


13. Antrasis kryžiaus karas prieš husitus. 


Tuo tarpu buvo paskelbtas naujas kryžiaus karas prieš hu- 
situs. Vėl rinkosi kryžeiviai, vėl buvo renkama bažnytinė de- 
šimtinė. 1421 m. vasarą įvyko Nūrnberge Vokietijos kurfirstų 
susivažiavimas ir liko įkurta sąjunga kovai su husitais. Buvo 
susitarta taip: vokiečiai su dviem didelėm kariuomenėm įsiverš 
į Čekiją iš šiaurės ir vakarų, o karalius Zigmantas su savo ka- 
riuomene brausis iš pietų pusės, ir visos tos kariuomenės su- 
sijungs pas Pragą. Visi buvo giliai įsitikinę, kad šį kartą hu- 
sitizmas bus užgniaužtas. Kaip susitarta, taip buvo vykdoma. 
Kurfirstų kariuomenė įsiveržė į Čekiją iš šiaurės ir vakarų, pa- 
sislinko priekin ir apgulė miestą Saatzą, vieną husitų - tabori- 
tų lizdą. Bet dėliai sujungtų kariuomenių vadų vaidų Saatzo 
paimti vienu užsimojimu negalėjo, reikėjo čia sugaišti. Kaip 
tik dabar reikėjo, kad Zigmantas spaustų husitus iš pietų pu- 
sės, kad juos pasidalinusius būtų galima greičiau nugalėti. To 
iš tikrųjų nebuvo daroma, nes Zigmantas vis negalėjo baigti 
savo karo žygių prieš Veneciją ir turkus. Taigi karalius sukal- 
bėtu laiku Čekijon negalėjo atvykti ir dėlto visas puikiai su- 
manytas kryžiaus karo žygis buvo pralaimėtas. Gabiajam Žiš- 
kai užteko tik sužinoti tikrąją reikalo padėtį, ir jis žinojo, kas 
jam reikia daryti. Jis sujungia savo būrius, sodina juos į ve- 
žimus ir dumia vaduoti Saatzo. 1421 m: spalių 2 d. jis jau bu- 
vo pas Saatzą. Kryžiaus kariuomenė taip bijojo Žiškos, kad 
vietoje stoti mūšyje, bailiausiai išbėgiojo ir  pametusi vadus 
grįžo į Vokietiją, iš kur buvo atėjusi. Žiškai to tik tereikėjo, 
jis beturėjo priešą iš vienos pusės. Ir tikrai 1421 m. lapkritį — 

gruodį, Zigmantas, kaip buvo žadėjęs, su Austrijos hercogu 
Albrechtu 80.000 gerai ginkluotos kariuomenės vedinas įsibrovė 
per Moraviją į pietų Čekiją. Žiška su savaisiais pastojo jiem 
dviem kelią. Vieną kartą jau buvo Zigmanto apsuptas, bet ačiū 
savo nepaprastam gabumui ir gudrumui, ne tik iš jau užrišto 
maišo išlindo, bet dargi keleriopai už tai karaliui atsimokėjo. 
Būtent, 1422 m. sausio 9 d. pas Deutschbrodą Žiška gudriu ir 
greitu savo vežimų manevru suskaldė Zigmanto kariuomenę į 
dalis ir ją visiškai sumušė. Zigmanto pralaimėjimas buvo labai 
skaudus. Jam dabar vėl reikėjo viską naujai pradėti, o husitai 
neapsakomai džiūgavo ir, tiesa, buvo kuo džiaugtis, nes jie gavo 
galybes gerų ginklų, karo reikmenų ir kitokio karo grobio. Nuo 
to laiko per ilgus metus į Čekiją niekas svetimas nė kojos ne- 
bebandė kelti, nes visi bijojo husitų ir jų vado Žiškos. 


14. Vytautas Didysis įsikiša į Čekijos ir husitų reikalus. 


Jogailai atsisakius nuo Čekijos sosto, tas sostas ir vainikas 
buvo pasiūlytas Didžiajam Lietuvos kunigaikščiui Vytautui. Vy- 
tautas Čekijos suirutės, o ypač husitų atžvilgiu nebuvo taip 
skrupulingas kaip jo brolis Jogaila. Vytautas husitų pasiunti- 
nius, atvykusius pas jį į Vilnių 1421 m. vasarą, priima, su jais 
tariasi, svarsto pats pasiūlymą, tariasi su savo diduomenės at- 
stovais. Vytautui nerūpėjo Čekijos sostas, nerūpėjo Čekijos 
karaliaus vainikas kaipo toks, tik jam dabar atsitiko gera proga 
įsikišti į Čekijos, o per Čekiją ir į Vokietijos reikalus. Mat, 
priėmęs Čekijos karaliaus vainiką, Lietuvos valdovas lengvai 
galėjo kištis į Vokietijos reikalus ir keršyti imperatoriui Zig- 
mantui už patirtą iš šio neteisybę ir skriaudą, kada Lietuvos ki- 
virče su Vokiečių Ordinu tas pats Zigmantas, šalių pakviestas 
arbitru, pasielgė šališkai ir Žemaitiją buvo priteisęs Vokiečių 
Ordinui. Dabar proga buvo patogi. Taigi galima sakyti, kad 
šitos, o ne kitos, minties vedinas Vytautas nutaria pasinaudoti 
husitų siūlymu. Bet kaip? Čia vien nutarimo toli gražu ne- 
užteko. Lietuvos valdovas turėjo pirma savo slaptąjį sumany- 
mą įvilkti į tam tikrą „padorumo“ rūbą, turėjo jam rast tinkamą 
konkrečią formą, nes be to jo sumanymas vargu bau būtų pa- 
vykęs. Taigi Vytautas ieško kelių, kaip savo sumanymą reali- 
zuoti, ir kelią tikrai randa. 

Husitų pasiuntiniai gyveno tai Vilniuje, tai Trakuose ir 
laukė lietuvių atsakymo. Prabėgo mėnuo, kitas, trečias. 1421 m. 
rugpiūčio - rugsėjo mėn. Vytautas šaukia bendrą lenkų - lie- 
tuvių seimą Liubline. Seime dalyvavo ir Jogaila. Jis diplo- 
matiškai kalbėjo husitų pasiuntiniams: „Meskite savo paklaidą, 
susitaikykit su Bažnyčia, tada visas jūsų painus klausimas iš- 
sispręs savaime. Jei susitaikinę su Bažnyčia, pasiūlysite ar 
man ar Vytautui čekų sostą, mudu ar vienas ar antras be ma- 

žiausio dvejojimo priimsime iš liaudies rankų čekų karaliaus 
vainiką. Susitaikinusių su bažnyčia, nebepuls jūsų ciesorius 
Zigmantas ir, galimas daiktas, pats laisva valia atsisakys nuo 
savo teisių į Čekijos sostą ir karūną. Jei paklaidos nepamesite, 
aš būsiu priverstas stoti Zigmanto šalininkų tarpe, t. y. prieš 
jus“. 

Tuo tarpu Vytautas aiškiai atsakė husitams, sutinkąs pri- 
imti čekų karaliaus vainiką. Bažnytiškai nusiteikusios to laiko 
visuomenės tarpe buvo nemaža pasipiktinimo Lietuvos kuni- 
gaikščio elgesiu. Ypatingai tą jo žingsnį stengėsi išpūsti prie- 
šai. Tačiau Vytautas į tai nežiūri. Čekų pasiuntinybė grįžta 
Pragon ir praneša savo tautiečiams Vytauto sutikimą. Pragoje 
džiaugsmas. Lietuvon siunčiama nauja dar gausingesnė pa- 
siuntinybė. Tačiau kelyje įvyko nelaimė. Ratiboro (Silezijo- 
je) kunigaikštis Jonušas čekų pasiuntinius suima. Jogaila ir 
Vytautas labai šituo įvykiu pasipiktinę grąsina Jonušui karu. 
Negana to, Vytautas įsakė Pragai pulti Ratiboro kunigaikščio 
žemes, žadėdamas jiems pagalbos ir atsiųsti savo brolėną Zig- 
mantą Kaributą. Jonušas pabūgo ir suimtuosius čekų pasiun- 
tinius išdavė ciesoriui Zigmantui. 


Apie Vytauto žygius pradėta plačiai kalbėti. Supranta- 
mas dalykas, kad politikas Zigmantas pirma pasistengė savo 
konkurentą diskredituoti, visaip jį puldamas. Tuo tarpu, kaip 
matėme buvo pralaimėtas antrasis kryžiaus karas prieš husitus. 
Zigmanto padėtis dar pablogėjo. Nesigailėta prieš Vytautą 
paskalų ir skundų. Tačiau tvirtabūdis Lietuvos valdovas tų 
paskalų ir skundų nepabūgsta ir eina prie užsibrėžtojo tikslo 
nesustodamas. Kaip tik dabar Vytautas ir rašo laišką popiežiui 
Martynui V (1422. III. 5 d.). Laiške sakoma, kad ligi šiol su 
husitais buvo elgtasi kietai, norėta juos nuo paklaidos atitraukti 
jėga, tačiau nieko nelaimėta. Husitai patys nori su bažnyčia 
taikytis, reikia tik su jais kalbėti geruoju, reikia nuimti nuo jų 
ekskomunikos bausmę, reikia leisti jų pasiuntinybei vykti Ro- 
mon tartis su popiežium. Jis, Vytautas, dėlto įsikišęs į husitų 
ginčus su ciesorium Zigmantu, kad tuo būdu gerumu patrauktų 
juos atsisakyti paklaidos ir susitaikinti su Bažnyčia. Tam rei- 
kalui valdovas pasisako siųsiąs Čekijon Zigmantą Kaributą. 


Iš kitos šalies reikėjo parengti dirvą Pragoje, Čekijoje, kad 
ten nuvykęs Vytauto įgaliotinis būtų galėjęs įsikurti ir išplėsti 
savo veikimą. Pragos mieste ir Čekijoje, kaip jau buvo sakyta, 
buvo du labai įtakingu ir galingu husitų vadu — Žiška ir eks- 
vienuolis Jonas Selau. Ypač šis pastarasis buvo visagalis, ne- 
lyginant kaip tikras Pragos diktatorius. Vytautas davė čekų 
pasiuntiniams aiškiai suprasti, kad tas Jonas jam esąs labai ne- 
pageidaujamas asmuo, kad kokiu nors būdu reikią jį iš Pragos 
būtinai prašalinti. Vytauto pageidavimas buvo husitams šven- 

tas daiktas, ir jie, nors ir su labai dideliu širdies skausmu, su- 
tiko paaukoti Joną Selau bendram labui: mat toks buvo, yra ir, 
greičiausiai, visuomet bus vadų likimas. 

O pasielgta su Jonu labai išdavikiškai ir žiauriai. Būtent, 
visypirma sumaniai ir nežymiai prašalinta iš Pragos miesto ta- 
rybos Jonui Selau palankūs tarybos nariai ir miesto burmistras. 
Praėjus kuriam laikui, kai viskas nurimo, sušaukta Pragos ma- 
gistrato susirinkimas, į kurį taip pat pakviesta Jonas Selau su 
visais jo geriausiais ir ištikimiausiais draugais. Kviečiant į su- 
sirinkimą sakyta, kad susirinkime būsianti reikalinga Jono ir 
jo draugų nuomonė. Jonas, nieko pikta nemanydamas, atvyks- 
ta į miesto rotušę. Renkasi taip pat ir jo draugai. Pradėta 
pro forma ir susirinkimas. Jonas Selau kviečiamas kokiu tai 
iškeltuoju klausimu kalbėti. Jis kalba. Tuo tarpu rinkosi 
kviestieji sąmokslininkai. Kai šie visi susirinko, staiga į salę 
suėjo budeliai ir suėmė Joną ir jo draugus. Tik dabar Jonas 
Selau pamatė visą pavojų ir savo buvusių vienminčių nedėkin- 
gumą ir žiaurumą. Norėdamas likti gyvas, prašalint pavojų, jis 
bandė pavartoti savo nepaprastą iškalbą ir jau buvo bepradedąs 
kalbėti į budelius ir susirinkimo dalyvius. Tačiau, kaip są- 
mokslininkų buvo iš anksto susitarta, Jonui kalbėti neleido, o 
Pragos Senmiesčio (Altštadto) burmistras trumpai ir drūtai 
jam pasakė: „Kunige Jonai, nesistenk, nebandyk, nekalbėk, nes 
iš to viso nieko nebus! Tu turi mirti. Iš čia gyvas neišeisi“. 
Tai išgirdęs Selau nutilo ir daugiau nesipriešino. Jis ir visi 
jo šalininkai buvo čia pat rotušės rūsiuose nukirsti. Tai įvyko 
1422 m. kovo mėn. 9 dieną, 

Pragos liaudis, minia, kraštutinieji husitai tarytum jauste 
nujautė savo mylimojo vado — stabuko gyvybės pavojų. Kaip 
bematant, pas rotušę susirinko dideliausia žmonių minia. Ma- 
gistratas nusigando. Minia pradėjo lyg nerymauti, lyg pasige- 
do Jono Selau. Miniai pranešta, kad Jono netrūkstą, kad jis 
esąs susirinkime, kad ji be reikalo nerimaujanti. Tada minia 
pradėjo šaukti - rėkti: „Jei Jono jūsų tarpe netrūksta, tai pa- 
rodykit jį mums!“ Žinoma, parodyti niekas negalėjo. Įnir- 
šusi minia puolė imti rotušę. Rotušė buvo greitai paimta. Ras- 
ta Jono Selau ir jo draugų lavonai. Minioje kilo baisiausias 
klyksmas, verksmas, keiksmai. Jono galva parodyta miniai, 
kuri dabar įsiuto, kaip miško žvėris, ir pradėjo plėšimą ir žu- 
dynes. Daug magistrato narių žuvo, daug miesto namų buvo 
apiplėšta ir sudeginta, tačiau Lietuvos valdovo pageidavimas 
įvyko: Jono Selau Pragoje nebebuvo. Kad Vytautas būtų no- 
rėjęs Jono Selau mirties, apie tai visai nepriseina kalbėti. Ta- 
čiau, kad mūsų suminėtas Vytauto pageidavimas karštuolius 
husitus pastūmėjo į tuos žiaurumus ir žudynes, šiandieną nėra 
abejonės. Dabar jau buvo parengtas kelias Zigmantui Karibu- 
tui vykti į Čekiją. 

15. Vytauto Didžiojo įgaliotinis — Zigmantas Kaributas. 


Vytautas savo įgaliotiniu Čekijon numatė Zigmantą Kari- 
butą, arba geriau pasakius ne Kaributą, bet Kaributaitį. Štai 
to kunigaikščio genealogijos lentelė: 


Gediminas 


„ Algirdas Kęstutis 


Iš pirmosios Algirdo žmonos Iš antrosios Algirdo žmonos 


Marės Vitebskietės Julijonos Tveriškės 
VDA TPP 64 ATK A I, 
Andrius. Dimitras. Konstan- Jogaila. Skirgaila. Kaributas 

tinas. Vladimiras. Lengvenis. Karigaila. — 7 —77 

Fedoras. Vigantas. Švitrigaila, 


Zigmantas (Kaributas). 
l Patirgas. Vaidotas Butautas. i 


Vytautas. Tautvilas. Zigmantas. 


Lentelė rodo, kad vienas tikrų Jogailos brolių vadinosi Ka- 
ributas. Tai pagoniškas Jogailos brolio vardas. Pasikrikšti- 
jęs Kaributas šalia to pirmykščio vardo gavo dar antrą, krikš- 
čionišką — Dimitro vardą. Tais abiem vardais arba vienu ku- 
riuo jis ir minimas visur kronikose ir apskritai istoriniuose do- 
kumentuose. Dimitras - Kaributas buvo tuo būdu Vytauto Di- 
džiojo pusbrolis. Buvo stačiatikis. Turėjo šeimyną, turėjo 3 
sūnus ir kelias dukteris. Versmėse apie tą kunigaikštį mažai 
tėra žinių. Vyriausias sūnus turėjo Zigmanto vardą. Tai krikš- 
čioniškas, stačiatikiškas Dimitro - Kaributo sūnaus vardas. Ša- 
lia to krikščioniško vardo Zigmantas dar buvo vadinamas savo 
tėvo vardu, lyg tarytum pavarde, Kaributu. Tiksliau, žinoma, 
būtų jis vadinti Zigmantu Kaributaičiu. Šiame rašinyje mes 
jį vadinsime senoviškai — Zigmantu Kaributu. Kaip matėme, 
tas Zigmantas Kaributas buvo Vytautui anūkas, o Vytautas jam 
dėdė. 

Zigmanto Kaributo asmuo, remiantis istorinių versmių ži- 
niomis, atrodo man štai kaip. 

' Zigmanto Kaributo tėvas, kaip sakyta, buvo Dimitras Ka- 
ributas. Iš savo tėvo Algirdo jis buvo gavęs Briansko ir Nov- 
gorodo Sieversko žemes. Tos žemės buvo už Dniepro, toli Rusi- 
joje, maždaug buvusiose prieškarinėse Rusijos Černigovo, Smo- 
lensko, Kursko ir Kijevo gubernijose. Tų žemių gyventojai 
buvo rusai, lietuviai kunigaikščiai turėjo prie jų taikintis kal- 
bos ir religijos atžvilgiu. Ir tikrai taikėsi: visi surusėdavo, su- 

stačiatikėdavo. Taip buvo įvykę ir su Dimitru Kaributu: jis 
dar pirm Jogailos krikšto priėmė stačiatikybę, vedė Riazanės 
kunigaikščio dukterį stačiatikę, visur vartojo tik rusų kalbą, 
vaikus krikštijo stačiatikiškai. Palkurstomas rusų kunigaikščių, 
Dimitras Kaributas pasipriešino Vytautui, kada jau šis buvo įsi- 
galėjęs Lietuvoje (1392 m.). Sekančiais (1393 m.) metais, Ly- 
dos mūšyje Vytautas nugalėjo Kaributą ir atėmė iš jo valdytą- 
sias žemes. Ilgą laiką išlaikė Vytautas nugalėtąjį pusbrolį su vi- 
sa jo šeimyna aukštosios Vilniaus pilies bokšte — kalėjime. Pas- 
kui, užtariant ir laiduojant kalinamojo uošviui, Razanės kuni- 
gaikščiui Aleksandrui, Dimitras Kaributas atgavo laisvę ir leno 
teisėmis gavo iš Vytauto Podolijoje ir Volynijoje Braslavo, Vi- 
nicos, Sokoleco ir Kremenčiaus pilis ir lenus. Ten jis ir apsi- 
gyveno. Gyveno nebeilgai. Kaipo Vytauto lenininkas, Dimi- 
tras Kaributas dalyvavo garsiame Vorkslos mūšyje (1399 m.) 
ir ten kartu su savo dviem sūnum Ivanu ir Fedoru garbingai 
paguldė galvą. 

„ Aš čia tyčia patiekiau žiupsnelį žinių apie Dimitrą Kari- 
butą, kad arčiau ir geriau galėčiau skaitytojams parodyti jo sū- 
naus Zigmanto Kaributo asmenį. Juk kaip paprastai, taip ir 
čia tėvo likimas bus nemažai paveikęs vaiko būdą, gyvenimą ir 
likimą. 

Nuo 1393 m. Dimitras Kaributas nebebuvo daugiau nepri- 
klausomas Lietuvos rusų žemių kunigaikštis. Paskui, išsipir- 
kęs iš kalėjimo, jis lieka Vytauto lenininkas. Lenininkas pri- 
klauso savo senjoro: nori senjoras, laiko jį lene, nenori — leną 
kitam atiduoda. Vytautas buvo padaręs Dimitrą Kaributą savo 
lenininku, tačiau, matyt, didelio pasitikėjimo juo neturėjo, nes 
šiam, kad ir dėl Vytauto paguldžiusio savo galvą, mirus, jo vy- 
riausias sūnus — Zigmantas. Kaributas tėvo leno nebegauna ir 
lieka kunigaikštis be kunigaikštijos, be dalies, be valdžios. Toks 
jis ir pasiliko per visą savo gyvenimą. "Tėvui ir broliams žu- 
vus, jis dar buvo jaunas, jautrus ir labai skaudžiai atjautė jį 
palietusį likimą. Juk vienas jo dėdė buvo galingos Lenkijos, 
kitas — dideliausios tada Lietuvos valdovai, o jis, nors turėjo 

visas po tėvo teises, neturėjo tačiau nieko, buvo suvargęs, nie- 
'“ kam nereikalingas, be kelio į riterio garbę, be ateities. Jaunam, 
gabiam, drąsiam, energingam ir užsispyrusiam Zigmantui Ka- 
ributui buvo tai labai skaudu. Aišku, kad geros širdies, sūniško 
prisirišimo ir meilės nei Jogailai, nei, ypač Vytautui Zigman- 
tas Kaributas turėti negalėjo. Iš čia, iš tokios beteisės ir dva- 
sią slėgiančios būklės, ir gema visas audringas ir nuotykių pil- 
nas to kunigaikščio, lyg riterio bastūno, gyvenimas. 

Vytautas matė savo anūko gabumus, drąsą ir širdyje slepia- 
mą savo būkle nepasitenkinimą; jis jį vertino, tačiau iš savo 
budrios akies jo išleisti, ypatingai pradžioje, jokiu būdu nega- 
lėjo. Taigi našlaitis Kaributaitis ilgą laiką po tėvo mirties gy- 

vena Jogailos, vėliau Vytauto ir jo dvaro aplinkumoje, daly- 
vauja Vytauto karo žygiuose ir kituose to valdovo darbuose. 
Taip, pavyzdžiui, 1404 m. Zigmantą Kaributą mes randame kar- 
tu su Vytautu Smolensko žygyje. 1410 m. Zigmantas Kaributas 
aktingai dalyvauja didžiajame Vytauto kare su Vokiečių Ordi- 
nu ir šį kartą lemiančiame Griunvaldo mūšyje. Lenkų kroni- 
kininkas Dlugošas, išskaičiuodamas Griunvaldo mūšio lenkų - 
lietuvių kariuomenės dalių ir vadų vėliavas, aiškiausiai sako, 
kad penkiasdešimtoji vėliava su išsiūta joje didele ir gražia 
vytim priklausiusi kunigaikščiui Zigmantui Kaributui. Taigi 
čia, Griunvaldo karštyje, mėgino ir miklino savo drąsą ir karo 
gabumus jaunasis Kaributas, čia pirmą kartą susipažino su 
vėliau pagarsėjusiu kraštutiniųjų husitų vadu ir šulu Jonu 
Žiška. Tada, 1410 m. vasarą, turi būti nei Zigmantui Kaributui 
nei narsiajam Žiškai neatėjo galvon mintis, kad praėjus 12 me- 
tų teks jiemdviem susitikti, išvien veikti, drauge kovoti ir ge- 
rokai apsipykti jau nebe Lietuvoje, bet Žiškos tėvynėje, kito- 
mis aplinkybėmis, kitų tikslų siekiant. 

Griunvaldas Vytauto vardą iškėlė į padanges. Jo ir be to 
stipri Lietuvoje valdžia po Vokiečių Ordino parbloškimo dar 
labiau sustiprėjo. Dabar visai išnyko jam bet koks pavojus iš 
nepasitenkinusio savo būkle nenuoramos brolėno kunigaikščio. 
Tuo tarpu ir Zigmantas Kaributas jau užtenkamai buvo paro- 
dęs ištikimybės savo atsargiajam dėdei. Taigi nuo Griunvaldo 
laikų Zigmanto Kaributo gyvenime matome lyg daugiau juo 
pasitikėjimo, lyg daugiau jam rodomos garbės ir laisvės. Saky- 
sim, 1412 m. jis karaliaus Jogailos draugijoje vyksta Vengri- . 
jon, į Liubovlę. Iš ten grįžęs, 1414 m. Jogailos ir Vytauto pa- 
dedamas pats vadovauja vienam karo žygiui prieš Vokiečių Or- 
diną ir paima jų stiprią Prabuto (Riesenbergo) pilį - tvirtovę. 
Tuo tarpu negaliu absoliučiai teigti, bet linkstu į tai, kad 
žinomajai lietuvių pasiuntinybei visuotiname Konstancijos susi- 
rinkime bus vadovavęs ne kas kitas, o tik mūsų kunigaikštis Zig- 
mantas Kaributas. Mat, Konstancijos susirinkimo versmių lei- 
dėjas J. D. Mansi, 28-me savo didžiulio leidinio tome, patiekia 
Konstancijos piliečio Gebhardo Dachero, susirinkimo vyksmo 
metu parašytą, pilną susirinkimo dalyvių, kaip dvasininkų taip 
pasaulininkų, sąrašą. Tame sąraše tarp kitų pasaulininkų ku- 
nigaikščių randame ir Baltosios Rusijos kunigaikščio Kaributo 
vardą, atvykusio susirinkiman 20 kitų pasiuntinybės narių prie- 
šakyje. Kadangi kito kunigaikščio Kaributo mūsų čia kalba- 
majame laikotarpyje jokios istorinės versmės nemini, tai reikia 
tarti, kad G. Dachero paduodamasis kunigaikštis Kaributas yra 
Dimitro Kaributo sūnus, ir kad jis Vytauto pavedamas gal 
bus vadovavęs lietuvių pasiuntinybei Konstancijon. Kad jis to- 
kiam darbui tiko, nėra mažiausios abejonės; kad Konstancija jam 
buvo naudinga, kad ten būdamas jis daug ko pamatė, išgirdo ir 

išmoko, ką vėliau savo politiniame veikime galėjo pritaikyti ir 
pritaikė, — taip pat nepriseina daug kalbėti. 

Ziginantas Kaributas turėjo taip pat gerų giminystės ry- 
šių. Jo tikroji sesuo Elena buvo ištekėjusi už žinomo anais 
laikais turtingo ir įtakingo Ratiboro (Silezijoje) kunigaikščio 
Jonušo. Tas ryšys buvo labai naudingas vėliau jo pradėto sa- 
varankiško Čekijoje veikimo reikalui. Apie tai dar mes pakal- 
bėsim kitoje vietoje. 

Religiniai Zigmanto Kaributo įsitikinimai nebuvo gilūs ir 
stiprūs. Pakrikštytas jis buvo stačiatikiu. Gyvendamas apie 
20 m. Jogailos ir Vytauto dvare ir aplinkumoje, turėjo progos 
susipažinti ir su Romos katalikybės mokslu. Matyt, kad nei 
stačiatikybė nei katalikybė Zigmantui Kaributui, kaip ir kitiems 
jo vienamžiams, perdaug nerūpėjo ir galvos nesuko, Su stačia- 
tikiais buvo stačiatikis, su katalikais—katalikas. Nubloškė jį 
vėliau politika ir laimės bandymas į Čekiją pas husitus, jis pa- 
sidaro uolus husitas, žodžiu ir pavyzdžiu laikąs jau mūsų mi- 
nėtus Pragos kompaktato nuostatus. Tokį tat vyrą numatė Vy- 
tautas Didysis siųsti savo įgaliotiniu Čekijon. 


16. Zigmantas Kaributas vyksta Čekijon. 


Vytautas iš anksto numatė, ką jam atsakys popiežius Mar- 
tynas V dėl Zigmanto Kaributo siuntimo į Čekiją. Lietuvos 
valdovas žinojo, kad tam jo sumanymui popiežius negali pri- 
tarti ir nepritars. Atvirkščiai, popiežiaus atsakymas būtų ga- 
lėjęs net visą jo jau pradėtą vykinti sumanymą sutrukdyti. 
Taigi Vytautas popiežiaus atsakymo nė nelaukia, bet skuba 
veikti, kad, kol bus gautas popiežiaus atsakymas, jo įgaliotinis 
jau būtų savo paskyrimo vietoje — Čekijoje. Kadangi, kišda- 
masis į Čekijos ir husitų reikalus, Vytautas tuo pat įžeidė im- 
peratoriaus Zigmanto teises, tai jis, kaip tik šitame laike, (1422 
met. žiemą), rašo tam Vokietijos valdovui labai mandagų lai- 
šką, kuriame aiškinasi, kad savo brolvaikį ir kariuomenę siun- 
čiąs į Čekiją ne tam, kad palaikytų heretikus husitus jų kovoje 
su Bažnyčia, o atvirkščiai, kad husitus su Bažnyčia greičiau su- 
taikintų. Karalius Jogaila ir lenkai Vytauto sumanymą ir tiks- 
lus žinojo. ĮTogailos ir lenkų pritarimas Vytautui yra aiškus. 
Jau minėtas lenkų kronikininkas Dlugošas aiškiai pasako, kad 
Zigmanto Kaributo žygis į Čekiją buvęs darytas Jogailai su- 
tinkant ir pritariant. Tai visai suprantama, nes negi lenkai, 
nepritardami Vytautui, būtų galėję leisti Zigmanto Kaributo 
kariuomenei rinktis ir formuotis Lenkijos sostinėje — Kroku- 
voje. Juk Vytautas paskelbė, kad 1422 metais, ankstybą pava- 
sarį, siunčiąs savo brolvaikį Zigmantą Kaributą į Čekiją, kur 
jis Vytauto vardu turėsiąs paimti į savo rankas to krašto val- 
džią, kad tam reikalui kviečiami esą kariai — savanoriai, ne 

tik iš Lietuvos, Lenkijos, bet ir iš kitų kraštų, kad rinkimosi 
vieta esanti Krokuva. 

Zigmantas Kaributas jau buvo Krokuvoje, rinko karius ir 
rengėsi karo žygiui. Netoli nuo Krokuvos buvo Ratiboro ku- 
nigaikštija, kurios kunigaikštis Jonušas, kaip sakėme, buvo 
vedęs Zigmanto Kaributo seserį Eleną. Jis kuo galėdamas savo 
giminaičiui padėjo. Netoli nuo Krokuvos buvo ir pati Čekija, 
taigi Krokuva kaipo kariuomenės rinkimosi vieta buvo labai 
patogi. Kariai rinkosi gausingai, nes mokestis už karo tarnybą 
šį kartą buvo skiriamas didesnis, negu tais laikais paprastai 
buvo mokama. Rinkosi kariai iš Lietuvos, iš Lenkijos ir iš 
Lietuvos — Rusijos kraštų. Karių tarpe buvo nemaža ir tokių, 
kurie buvo girdėję apie husitų mokslą ir širdyje husitams pri- 
tarė. Tokie stojo Zigmanto Kaributo kariuomenėn, kad galė- 
tų patekti Čekijon ir sulig išgalėmis husitams padėti. 

Jau apie velykas, kurios 1422 m. buvo balandžio mėnesio 
12 dieną, Zigmantas Kaributas buvo surinkęs kad ir nedidelę, 
bet drausmingą, stiprios dvasios ir gerai ginkluotą kariuomenę. 
Jos skaičius sulig kronikomis siekęs virš 5000 vyrų. "Tuoj po 
velykų Zigmantas Kaributas su savo būriu išvyko Čekijon. 
Keliavo per Silėziją, Ratiboro kunigaikštiją ir Moraviją. Cie- 
sorius Zigmantas po gauto pas Deutšbrodą smūgio (1421 m.) 
nebedrįso lietuviams pastoti kelią ir pasitraukė į Vengriją. 
Tuo būdu kelias į Čekiją buvo laisvas. Pirmas ir paskutinis 
nedraugiškai lietuvius sutikęs miestas buvo Moravijos Neu- 
štadt'o miestas, tačiau lietuviai drąsiu puolimu jį paėmė. Pa- 
ėmęs miestą, Kaributas paskelbė atsišaukimą, kuriame sakosi 
atvykstąs Didžiojo Lietuvos kunigaikščio Vytauto įgaliotas, jo 
vardu norįs paimti į savo rankas krašto valdžią ir kvietė Če- 
kijos gyventojus eiti su juo iš vieno prieš visus čekų vidaus ir 
išorės priešus. Kartu su tuo atsišaukimu Zigmantas Karibu- 
tas kvietė husitų landtagą Czaslau mieste. Husitai kvietimo 
paklausė, ir Czaslau landtagas buvo labai gausingas. Tame 
susirinkime Zigmantas Kaributas, kad patrauktų savo pusėn 
husitus, iškilmingai priėmė komuniją abiem pavidalais, kaip to 
reikalavo jų mokslas, padarė viešą priesaiką, kad Čekiją valdy- 
siąs sulig husitų mokslu ir tvarka, kad griežtai užlaikysiąs 
Pragos kompaktato nuostatus t. ir t. Tik po šitokių formalu- 
. mų. susirinkimas vienbalsiai pripažino Zigmantą Kaributą Vy- 
tauto įgaliotiniu Čekijai. 

Dabar jau jis galėjo vykti ir į Čekijos sostinę Pragą, į ku- 
rią tikrai ir atvyko 1422 m. gegužės mėn. 16 d. Pragos sutiki- 
mas ir priėmimas buvo labai iškilmingas: liaudis džiaugėsi, 
sveikino naują valdovą ir dideliausioje eisenoje lydėjo jį per 
miestą, vesdama, sulig to laiko papročių, kunigaikščio arklį už 
pavadžio. Eisena nuvyko į rotušę, kur tuo laiku posėdžiavo 
sostinės miesto taryba. Miniai reikalaujant, tarybos nariai nu- 

traukė posėdį, atidavė Zigmantui Kaributui miesto antspaudą 
ir raktus, o patys atsisakė iš miesto tarybos narių pareigų. 
Kunigaikštis paskyrė naujus miesto tarybos narių rinkimus po 
trijų dienų. Rinkimai paskirtu laiku įvyko; tarybos nariais 
buvo išrinkti daugumoje vidurio grupių žmonės, kurie dirbo 
išvien su naujuoju valdovu. Praga ir jos neramusis gaivalas, 
kraštutinieji taboritai, greitai nurimo, visose srityse įsigalėjo 
tvarka ir susiklausymas. 

Taigi, kaip matome, Zigmantas Kaributas buvo savęs ver- 
tas: sumanus, apsukrus, greitas; todėl bematant įsigali Pra- 
goje ir visoje Čekijoje. Dėkingi pragiečiai mielai atidavė jam 
kaipo „kviestojo Čekijos karaliaus Vytauto“ (postulati regis 
Bogemiae Vitoldi) įgaliotiniui vyriausią valdžią sostinėje ir 
visuose seniau buvusiuose Čekijos karališkuose miestuose ir 
pilyse. Kaributas su savo kariuomenės vadais apsigyveno Če- 
kijos karalių pilyje Pragoje ir stropiai rengėsi 'tolimesniam 
veikimui sulig gautaisiais iš Vytauto įgaliojimais. 


17. Zigmanto Kaributo santykiai su Žiška. 


Įdomus dalykas, kokie buvo santykiai tarp „kviestojo Če- 
kijos karaliaus Vytauto“ įgaliotinio Zigmanto Kaributo, kuris 
dabar ' de facto jau ėjo Čekijos valdovo pareigas, ir kito taip 
pat de facto Čekijos ir husitų vyriausio vado Jono Žiškos, nes 
trečiasis husitų vadas — Jonas Selau, kaip matėme, dar pirm 
atvyksiant Kaributui į Čekiją tyčia buvo šiam iš kelio paša- 
lintas. Tuo tarpu Žiška buvo gyvas ir galingas, ir Zigmantui 
Kaributui reikėjo su juo nustatyti savo santykius. 

Kalbant apie Zigmanto Kaributo ir Jono Žiškos santykius, 
visųpirma reikia paminėti vieną dalyką, be kurio tie jų santy- 
kiai niekada nebus aiškūs ir suprantami. Mat, tarp Jono Se- 
lau nugalabijimo ir Jono Žiškos mirties, t. y. laikotarpyje nuo 
1422 m. kovo mėn. iki 1424 m. lapkričio mėn., Čekijoje įvyko 
vienas toks svarbus dalykas, kuris gresė sunaikinsiąs visus iki 
tol husitų iškovotus laimėjimus. Tas svarbus įvykis buvo Žiš- 
kos susipykimas su taboritais. Mat, Žiška, koks buvo koks ne- 
buvo, tačiau vis tik tikėjo Persiesybinimą, užlaikydavo pasnin- 
kus, pagarboje laikė šventuosius. Jis skirstė visus žmones į 3 
grupes: 1, Ištikimieji krikščionys, suprask husitai; 2, vieši 
Dievo įstatymo priešininkai, suprask, katalikai, ir 3, niekšai 
veidmainiai, kurie kokiais nors sumetimais dėjosi šen arba ten. 
Tokių persimetėlių Žiška nekentė labiau už viešuosius husitų 
priešus, ir dėlto juos smarkiau persekiodavo ir žudydavo, negu, 
pavyzdžiui, vokiečius ir katalikus. Dėl šitos jo vadinamųjų 
„veidmainių“ neapykantos bei persekiojimo ir kilo labai aš- 
trus ginčas tarp Žiškos ir kraštutiniųjų taboritų. Ir tik ta ap- 
linkybė, kad Žiška buvo tikras demokratas ir liaudies mylėto- 

jas, jį sulaikė, kad jis nuo taboritų visai neatsiskyrė, jų ne- 
metė. Žodžiu, pirm atvyksiant į Čekiją Kaributui husitai gy- 
veno suskilimo valandas. 


Suprantamas daiktas, kad Kaributo padėtis buvo todėl sun- 
koka. Tačiau jo sumanumas ir apsukrumas tas kliūtis greitai 
nugalėjo. Kaributas griebėsi žinomo jau ir tada politikos 
dėsnio divide et impera. Taigi pradžioje Vytauto vietininkas 
kairiuosius ir kraštutiniuosius taboritus arba demokratus. Tam 
pavyko. Kaip matėme, kunigaikštis pasiekė tai, ko norėjo: 
liko Pragos viešpačiu, paėmė į savo rankas vyriausią Čekijos 
valdžią. Dabar, pajutęs po savo kojom tvirtą pamatą, politikas 
Kaributas bando suvaldyti Joną Žišką. Elgiasi šitaip. Duoda 
griežtą įsakymą Žiškai raštu, kad šis liautusi pagaliaus taip 
žiauriai kamavęs ir persekiojęs savo nemėgstamuosius: „veid- 
mainius" husitus ir kad tuojau pripažintų ir pasiduotų naujo 
karaliaus (Vytauto) ir jo įgaliotinio valdžiai. „Dievo Įstaty- 
mo vykinimo“ prižiūrėtojui Zigmanto Kaributo reikalavimas 
ir griežtumas labai nepatiko. Juk Žiška buvo mylimiausias 
husitų vadas, visur garbinamas, aukštinamas, — o čia dabar 
ateivis, lietuvis, drįsta jam įsakymus duoti. Taigi Žiška iš sa- 
vo šalies taip pat atvirai ir griežtai pasisako, kad tokio svetim- 
šalio, padaužos, kunigaikštijos neturinčio kunigaikščio, kurio 
net rankos esančios krauju suteptos (čia daroma aliuzija į 
Pragos sukilimo vadų nubaudimą mirtimi), jis neklausysiąs. Ir 
baigta. 


Zigmanto Kaributo ir čia būta gudraus. Pamatęs, kad 
griežtumu prie senio prieiti negalima, kad senis Žiška pyksta, 
jis tuoj ieško kito prie senio kelio. Būtent, Kaributas grie- 
biasi švelnumo, malonumo. Senis pradedama glostyti, jam pa- 
taikaujama. Kaributas. kiekviena proga pradeda Žiškai sakyti, 
kad jis irgi esąs tų pat nusistatymų, kaip ir senasis husitų kar- 
vedys, kad tie nusistatymai esą patys tinkamiausi ir pan. Savo 
žodžius Zigmantas Kaributas patvirtina gyvais faktais. Jis 
dabar atvirai susideda su Žiška ir eina su šiuo išvien prieš 
kraštutiniuosius taboritus ir senio nemėgiamus „veidmainius“. 
Ir kalboje ir raštuose kunigaikštis pradeda Žišką vadinti savo 
ir čekų tautos „tėvu“. Žiška, kaip bematant, suminkštėja, nu- 
sileidžia, susiartina su Vytauto vietininku ir įgaliotiniu, pri- 
pažįsta ant savęs šio viršenybę ir, jam panašiai studeka A 
visur vadina jį savo „sūnumi“. 

Tačiau tie užsimezgą geri santykiai tarp Zigmanto Kari- 
buto ir Žiškos negalėjo toliau plėtotis, nes juos reikėjo greitai 
nutraukti. 2 

18. Zigmanto Kaributo atšaukimas iš Čekijos. 


Popiežius Martynas V, kaip ir buvo laukta, Vytauto su- 
manymui nepritarė ir draudė jam siųsti Zigmantą Kaributą į 
Čekiją. Vytautas, gavęs atsakymą, kad ir būtų norėjęs popie- 
žiaus paklausyti, jau nebegalėjo, nes Zigmantas Kaributas jau 
mėnuo su viršum kaip buvo Čekijoje. Apaštalų sostas, maty- 
damas, kad Vytauto neperlauši, kreipėsi į Jogailą. Savo laiške 
popiežius reikalauja iš lenkų karaliaus neatidėliojant daryti 
žygių, kad Zigmantas Kaributas būtų kuo greičiausiai iš Čeki- 
jos atšauktas. Jei popiežiaus nebūsią paklausyta, prieš Jo- 
gailą ir husitų rėmėją Zigmantą Kaributą būsiąs paskelbtas 
kryžiaus karas. "Panašiai veikė Jogailą (o per jį ir Vytautą) 
ciesorius Zigmantas. Šis tuo reikalu buvo atsiuntęs pas Jo- 
gailą net savo pasiuntinį. Jogaila pasiuntinį priėmė, bet jam 
trumpai atsakė, kad jis nieko čia nemanąs daryti, čia viskas 
pareiną nuo Vytauto, tai esąs jo dalykas. Pasiuntinys atvyko 
į Lietuvą, pas Vytautą. Vytautas dar trumpiau ciesoriaus pa- 
siuntiniui atsakė: aš Zigmantą Kaributą Čekijon siunčiau, o 
atšaukti jį iš ten nematau jokio reikalo. 

Tik dabar imperatorius Zigmantas pradėjo susiprasti. Jis 
pamatė, kad Vytautui Čekijos karūna ' nerūpi; jis pamatė, kad 
Vytautas per savo brolvaikį keršija jam už neteisingą spren- 
dimą Žemaitijos byloje. Kaip tik 1422 m. vasarą prasidėjo ka- 
ras tarp Lenkijos, Lietuvos iš vienos, ir Vokiečių Ordino — iš 
kitos šalies. Ciesoriui Zigmantui taikėsi puiki proga savo pa- 
darytąją klaidą atitaisyti. Mat, jis, kaip ir anuokart, vėl buvo 
kviestas arbitru tarp susiginčijusių šalių. Vytauto jam įvaryto 
kylio verste verčiamas atitaisyti Lietuvai padarytą skriaudą, 
ciesorius puikiai pasinaudoja savo arbitro vaidmeniu. Cieso- 
riaus darbas čia buvo labai paprastas: jis atsisakė remti Ordino 
pretenzijas. Neturėdamas rėmėjo, Ordinas turėjo nusileisti, ir 
tikrai nusileido. 1422 m. rugsėjo 27 d. įvykusioje Melno taiko- 
je tarp kitų dalykų buvo išspręstas ir Žemaitijos klausimas. 
Melno taika Žemaitiją pripažino Lietuvai. Vargais negalais 
Vytautas pasiekė, ko norėjo. Ciesoriaus kitą kartą jam pada- 
ryta skriauda buvo atitaisyta. 

Dabar buvo galima kalbėti apie Zigmanto Kaributo iš Če- 
kijos atšaukimą. Jogaila ir Vytautas praneša popiežiui, kad 
įgaliotinis būsiąs greitai atšauktas. Nors Zigmantas Kaributas 
visada būdavo gerai informuotas apie tai, kas vyko Lenkijoje ir 
Lietuvoje, tačiau dėdžių nutarimo dėl jo atšaukimo 1422 m. 
gruodžio mėnesyje dar nežinojo. Tai aiškiai matyti iš jo vei- 
kimo ir susirašinėjimo. 1423 metų pradžioje Praga ir husitai 
sužino Jogailos ir Vytauto sumanymą atšaukti savo įgaliotinį iš 
Čekijos. Nustemba. Nesupranta. Nusimena. Skubiai rašo 
Vytautui ir maldaute maldauja, kad bent kartą išsirengtų į Če- 

kiją ir asmeniškai paimtų čekų karūną. Vytauto elgesys hu- 
sitų pasiuntinius lyg šaltu vandeniu apipylė. Mat, Lietuvos 
valdovas, priėmęs pasiuntinius, perskaitęs jų atvežtuosius kvie- 
timus Čekijon, patraukė pečiais, nudavė lyg nesuprantąs jų 
reikalo ir nusistebėdamas paklausė, ar jie dar tebesilaiką hu- 
sitizmo paklaidos. Jis esą čekams nieko nežadėjęs, ką jo vardu 
žadėjęs Zigmantas Kaributas, už tai jis pats ir turįs atsakyti, 
Vytautas čia nieko nežinąs ir už nieką neatsakysiąs. Pasiunti- 
niai išvyko namo tuščiomis rankomis. 


Tuo tarpu 1423 m. kovo mėn. Spižiuje arba Kezmarke (Ven- 
grijoje) susivažiuoja ciesorius Zigmantas ir Jogaila. Jogaila 
Vytauto vardu prižada ciesoriui tuojau atšaukti iš Čekijos Zig- 
mantą Kaributą, kuris jau 1422 m. XII. 24 d. buvo apleidęs Pra- 
gą ir gyveno provincijoje, nes ten buvo žymiai ramiau. Jogaila 
prižadą tikrai įvykino, ir 1423 m. balandžio mėnesį Zigmantą 
Kaributą atšaukė. 


Zigmantas Kaributas, gavęs Jogailos įsakymą apleisti Če- 
kiją, labai nustebo ir supyko. Juk kaip negražiai buvo su juo 
pasielgta, kaip jis buvo pažemintas! Pasirodė, kad jis buvo 
aklas Vytauto politikos įrankis. Čekijoje buvo išbuvęs išti- 
sus metus, taip plačiai užsimojęs, tiek daug per tokį trumpą 
laiką nuveikęs. Supykęs buvo išsitaręs, kad daugiau nė kojos 
Čekijon neįkelsiąs. Statė Jogailai sąlygą, kad už tą pajuoki- 
mą ir pažeminimą jam būtų atlyginta žeme, lenu. Prašė duoti 
jam Dobrynę. Jogaila įnešė tą sumanymą į Lenkijos seimą. 
Seimas sumanymą atmetė. Kaributas pyko ant Vytauto, ant 
Jogailos, ant lenkų, ant savo nelaimingo likimo. Apleisti Če- 
kiją jis apleido, tačiau jo galvoje gimė sumanymas pasinaudoti 
proga, pasinaudoti įsigytais Čekijoje draugais ir šalininkais ir 
pabandyti siekti Čekijos karaliaus vainiko jau nebe Vytauto, 
bet savo paties vardu ir sau. Zigmantas Kaributas tos minties 
vedinas atsisveikino su savo Čekijos draugais ir šalininkais. 
Po to gyveno tai pas Ratiboro kunigaikštį, tai Krokuvoje pas 
Jogailą, tačiau ryšių su husitais nenutraukė ir slaptai veikė. 

Tuo būdu Vytauto Čekijos politika baigėsi šiuo laimė- 
jimu. Vytautas pasiekė savo. Jam čekų vainikas dabar nebe- 
buvo reikalingas. Tik Kaributui, tai buvo smūgis. Kita vertus, 
jis nemanė taip lengvai išsižadėti tiek daug padėto darbo vaisių. 
Apie naują jo paties žygį į Čekiją kalbėsime toliau. 


19. Trečiasis kryžiaus karas prieš husitus. 


Martynas V norėjo, žūt būt, sugniuždinti klaidatikius husi- 
tus. Romos diplomatija tuo reikalu dirbo išsijuosusi. Cieso- 
rius Zigmantas, kad ir du kartu husitų skaudžiai sumuštas, ne- 

nuleido rankų ir rengėsi naujan karo žygin prieš husitus. Tan 
darban buvo įtraukti visi Vokietijos ir kaimyninių kraštų valdo- 
vai ir mažesnieji kunigaikščiai. Ciesoriaus diplomatija rodė di- 
deliausio judrumo ir nuveikė tikrai labai daug. 

1422 metų vasarą vėl skelbiamas naujas kryžiaus karas prieš 
husitus. Žmonės apsidėjo tam tikrais mokesčiais šio karo rei- 
kalams. Visi rytinės Europos krikščionys laisvai prižada mo- 
kėti tam reikalui po vieną šimtinę savo turto dalį, t. y. po ve- 
ną nuošimtį kasmet. Žydai husitų karo mokesnį turėjo mokėti 
varu, ir tai ne vieną nuošimtį, bet kas trečią fenigą, t. y. trisde- 
šimts t: is savo turto nuošimčius. Tai buvo negirdėtai didelis 
aniems laikams karo mokestis. Visa tai rodo, kokiu uolumu ir 
rimtumų buvo rengiamasi karui su užsidegėliais husitais. 


Visuotinasai Pavijos - Sienos susirinkimas (nuo 1423 m. 
balandžio iki 1424 m. vasario mėnesio) taip pat svarstė Čekijos 
ir husitų reikalą. Nors ko ypatinga ir nebuvo nutarta, tačiau 
popiežiaus ir ciesoriaus akcija prieš husitus buvo palaikyta ir 
sustiprinta. Būtent susirinkimas pritarė jau pirmiau paskelb- 
tam naujam kryžiaus karui prieš husitus; visos Europos krikš- 
čionims griežčiausiai buvo užgintas bet koks su Čekija ir husi- 
tais santykiavimas: ne tik religinis ir politinis, bet taip pat kai- 
myninis, prekybinis, visuomeninis ir net asmeninis. Tuo būdu 
norėta priversti Čekiją ir husitus nusileisti Bažnyčiai ir cieso- 
riui Zigmantui. V 


Ciesorius Zigmantas, rengdamasis naujam karo žygiui į 
Čekiją, ieškodamas sau vis naujų sąjungininkų, susitaikė, kaip 
matėme, su Jogaila ir Vytautu, o Moravijos markgrapystę ati- 
davė savo giminaičiui Albrechtui. Negana to, tas pats Albrech- 
tas buvo skiriamas Čekijos sosto įpėdiniu po ciesoriaus Zigman- 
to mirties. Už tas malones kunigaikštis Albrechtas turėjo cie- 
soriui atsilyginti, dalyvaudamas nūn rengiamajame karo žygyje. 


Suprantama, kad nei paskelbtasis kryžiaus karas, nei Pavi- 
jos - Sienos susirinkimo nutarimai, nei pagaliau ciesoriaus Zig- 
manto daromieji žygiai Žiškai ir husitams negalėjo patikti. Ir 
tikrai; karingasis Žiška ir jo vedamieji taboritai pyko, šėlo, iš 
kailio nėrėsi. Pykčio ir keršto savo priešams perimti, jie ne- 
benusėdi ramiai savo tėvynėje, kurioje dabar vieni viešpatavo, 
bet nuolat dideliausiais būriais užpuldinėja neprietelingas sau 
Moraviją, Vengriją, Sileziją ir kitus kraštus. Žodžiu, nuo 
1423 m. husitizmas įgauna labai agresingo ir rimčiai bei kultū- 
rai pavojingo pobūdžio, stengdamasis savo idėjomis apkrėsti 
visus kaimynus, visą Europą. Čia kalbamieji dveji metai (1423 
— 1424) yra, galima sakyti, kruviniausi Jono Žiškos gyvenime. 
Mat, per tuos du metu Žiška, nuolat kovodamas ir žudydamas 
kaimynus, nešdamas į puolamus kraštus ugnį, mirtį ir nualini- 

mą, tuo pat laiku visaip slėgė ir žudė savo brolius husitus iš de- 
šinės, t. y. utrakvistus ir pragiečius, kuriuos jis laikė „veidmai- 
niais“. 

Į šitą suirutę, į šitą kovų sūkurį, į taip aistringai įsisiūba- 
vusią Čekijos visuomenės audrą, 1424 metų pavasarį atvyksta 
jau mums pažįstamas Zigmantas Kaributas. Turint prieš akis 
susidariusią būklę, nepastoviausias sąlygas ir savitarpinį kovo- 
jančių šalių įnirtimą, tiesiog reikia stebėtis šito vyro drąsa ir 
pusiausvyra, kurią jis yra Čekijoje parodęs. Atvyksta ieškoti 
sau laimės ir garbės. 


20. Antrasis Zigmanto Kaributo Čekijon atvykimas. 


Minėtame Spižiaus arba Kezmarko susivažiavime (1423 m.) 
Jogaila prižadėjo ciesoriui Zigmantui ne tik atšaukti iš Čekijos 
Zigmantą Kaributą, bet ir surinkti Lenkijoje iki 30.000 vyrų 
siekiančią kariuomenę ir siųsti ją į Čekiją prieš husitus, kaipo 
kryžiaus karo Lenkijos vienetą. Jogaila pasižadėjimą vykdė, 
kryžiaus kariuomenę rinko, pinigus savanoriams kariams pats 
iš savo iždo iš anksto mokėjo, tačiau darbas ėjo pamažu. Buvo 
įvairių kliūčių, kurios palengva buvo nugalimos. Kryžiaus ka- 
riuomenė rinkosi Krokuvoje, nes ši vieta žygiams į Čekiją buvo 
patogiausia. 


Zigmantas Kaributas su savo būriu jau buvo grįžęs ir gy- 
veno Lenkijoje, dažniausiai Krokuvoje. Sugrįžęs iš Čekijos 
gavo iš Jogailos barti; turėjo pasiteisinti dėl prikišamų husi- 
tizmo paklaidų ir priesaikos būdu padaryti lyg ir tikėjimo iš- 
pažinimą. Taip pat liepta jam prisiekti, kad, kol gyvas, niekur 
ir niekuomet neremsiąs husitų, smerksiąs jųjų mokslą ir visada 
gyvensiąs Lenkijoje. 

Laikas bėgo. Zigmantas Kaributas porą kartų buvo itin 
pažemintas. O buvo taip. Nors ir senas jau buvo Jogaila, ta- 
čiau mirus trečiajai Žmonai, sumanė vesti ketvirtą kartą. Pirš- 
lių ir peršamųjų netrūko. Piršo taip pat ir Vytautas. Jam pa- 
vyko. Jis pripiršo karaliui lietuvaitę, Alšėnų kunigaikštytę, 
Zofiją Algimantavičaitę. 1442 m. Lietuvoje, Naugarduke, įvy- 
ko iškilmingiausios Jogailos su Zofija vestuvių iškilmės. Dė- 
liai prasidėjusio karo su Vokiečių Ordinu Zofijos karūnacija 
buvo atidėta patogesniam laikui. "Tas laikas atėjo. 1424 m. va- 
sario 12 d. Krokuvoje buvo didingos karūnacijos iškilmės. Į 
iškilmes suvažiavo daug kilmingų svečių. Jų tarpe popiežiaus 
legatas Branda Castiglione, ciesorius Zigmantas, Danijos kara- 
lius Erikas ir daug kitų. Jogailos tyčia pavedamas, Zigmantas 
Kaributas turėjo toli nuo Krokuvos sutikti ir popiežiaus lega- 
tą ir ciesorių. Mat tuo būdu popiežiaus legatas buvo įtikintas, 

kad neklaužada kunigaikštis, husitų rėmėjas, jau atšauktas, jau 
Lenkijoje. O ciesorių Zigmantą sutikdamas, einant veikusių 
ceremonialu, Kaributas turėjo žemai jam nusilenkti, atsipra- 
šyti už Čekijos įvykius ir čia pat jam asmeniškai pakartoti pri- 
žadą, kad daugiau į husitų reikalus niekuomet nesikišiąs. Iš- 
didus Zigmantas Kaributas visas tas ceremonijas atliko, kaip 
buvo įsakyta, bet jautėsi įžeistas ir pažemintas. Jis vieną sakė 
ir darė, o visai kiti sumanymai suko jam galvą, kiti norai ka- 
mavo širdį. 

Neilgai trukus po Krokuvos iškilmių atvyko pas Jogailą 
Pragos ir utrakvistų pasiuntinybė. Husitai prašė suteikti jiems 
karinės pagalbos ir leisti Zigmantą  Kaributą užimti Čekijos 
sostą. Jogaila, kaip ir reikėjo laukti, į abu čėkų prašymu atsa- 
kė griežčiausiai ir neigiamai. Krokuvos vyskupas Zbignievas 
Olesnickis, eidamas Pavijos—Sienos susirinkimo nutarimais, 
draudžiančiais bendrauti su klaidatikiais husitais, paskelbė Kro- 
kuvoje interdiktą, o vieną husitą pamokslininką, kuris bandė 
bažnyčioje sakyti pamokslą, įsakė suimti ir padėti į kalėjimą. 
Tai paveikė. Husitų pasiuntinybė tuojau apleido Lenkijos sos- 
tinę. Tačiau husitai nevyko namo, o keliavo į Lietuvą, pas Vy- 
tautą. Randa jį balandžio 26 d. Pšelomo kaime, esančiame ant 
Nemuno kranto 6 mylios nuo Gardino. Valdovas priima pasiun- 
tinybę su aiškia nepagarba: kieme, rengdamasis sėsti į balną ir 
labai anksti rytą. Husitai dėstė savo prašymą, pakartodami tai, 
ko jau buvo prašę Jogailos. Vytauto atsakymas buvo trumpas 
ir aiškus: „aš jau kartą Zigmantą Kaributą buvau į Čekiją siun- 
tęs. Tai darydamas aš turėjau viltį sustabdyti kraujo liejimą 
ir jus, husitus, greičiau atvesti į vienybę su Bažnyčia. Pamatęs, 
kad mano norai neįvyksta, kad jūs nepataisomi, aš ir susitai- 
kiau su Romos, Vengrijos ir Čekijos karalium Zigmantu. Jūs 
tai žinote. Tai ko gi čia dabar atvykstate? Jūsų darbas tuš- 
čias, aš jums pritarti negaliu. O jei kartais Zigmantas Karibu- 
tas ar kitas kuris mūsų didikas išdrįstų su jumis susidėti, tai 
žinokite, kad mes jį laikysime didžiausiu mūsų priešu“. 

Taigi iš Jogailos ir Vytauto husitams duoto atsakymo aiškiai 
matyti, kad juodu dabar griežčiausiai buvo nusistatę prieš bet 
kokį kišimąsi į Čekijos ir husitų reikalus. 

Tuo tarpu Zigmantas Kaributas, kuris visą laiką palaikė 
slaptus santykius su Pragos utrakvistais, su šiais susitaręs 
griebiasi tikrai drąsaus ir rizikingo žygio. Jogaila, kaip sa- 
kėme, jau ištisi metai rinko Krokuvoje kariuomenę trečiajam 
kryžiaus karui su husitais. 1424 m., Sekminėmis, tos kariuome- 
nės dalis, būrys apie 1500—2000 rinktinių karių ir ritierių, jau 
buvo visiškai pasirengę karo žygiui. Jau buvo numatytas tam 
būriui ir vadas. Karaliaus Jogailos Krokuvoje nebuvo. Tik 
staiga, pirma slaptai sutaręs, tos Jogailos kariuomenės prieša- 

kyje atsistoja Zigmantas Kaributas ir skubiausiai išvyksta į 
Čekiją, tik ne prieš husitus, o pas husitus, jiems pagalbon. 


Jogailos kompromitacija buvo labai didelė. Užsienis smar- 
kiai užpyko ant Lenkijos karaliaus; buvo net laukiama blogų to 
pykčio pasekmių. Pačioje Lenkijoje Kaributo elgesys sukėlė 
didelį visų papiktinimą. Kuo greičiausiai reikėjo gelbėti nei 
šiokią nei tokią padėtį ir mažinti valdovo kompromitaciją. Į 
darbą liko paleistos visos anais laikais valstybės turimos apsi- 
gynimo ir puolimo priemonės, kurios buvo įvairios ir, turime 
pasakyti, net šiandieną įdomios. O veikta taip. 


Pirmon galvon Lenkijos valdovo garbę ir situaciją ima gin- 
ti, siela ir kūnu Jogailai atsidavęs jo kancleris, vyskupas Zbig- 
nievas Olesnickis. Šitas labai gabus ir apsukrus diplomatas 
1424 m. vasarą per valstybės raštinę parodė nepaprastai didelį 
judrumą ir veiklumą. Jis rašo laiškus visos Vakarinės Euro- 
pos karaliams, kunigaikščiams, dvasininkams ir pasaulininkams 
didikams, popiežiui ir kardinolams, Jogailos vardu visiems pra- 
nešdamas nelauktą ir nelemtą įvykį ir smerkdamas Zigmanto 
Kaributo elgesį. 


Jogaila ne vien žodžiu, bet ir darbu parodė, kad Zigmanto 
Kaributo elgesį jis smerkia ir nori nubausti. Grįžęs į Krokuvą 
ir sužinojęs vylingą brolėno žygį, valdovas skubiausiai išsiun- 
tė 5000 vyrų kariuomenės būrį, Petro Niedzvieckio vedamą, kad 
jis neklaužadą kunigaikštį kelyje pasivytų ir grąžintų į Lenki- 
ją. Niedzvieckis skubiai vyko tuo pat keliu, kuriuo ėjo ir Zig- 
mantas Kaributas, tačiau šio pasivyti jam nepavyko. Gal ir būtų 
pavykę, kad ne austrų baimė ir jam daromos kliūtys. Mat 
Austrijos kunigaikštis Albrechtas įtarė Niedzvieckį ir jo būrį 
esant palankų husitams, manė kad ir šitas būrys vyksta husitams 
pagalbon, taigi pas Olmiitz'ą jis lenkus sulaikė, ir jie turėjo 
grįžti atgal, neįvykinę Jogailos įsakymo. 


Dabar išėjo aikštėn, kad nemažas skaičius Jogailos dvaro 
didikų aktingai rėmė Zigmanto Kaributo sumanymą, davė jam 
dideles pinigų sumas, padėjo pabėgti, o kai kurie net ir patys 
išvyko su juo į Čekiją. Įpykęs Jogaila įsakė taikyti nusikaltė- 
liams pačias sunkiausias anais laikais bausmes. Visas Zigmanto 
Kaributo judomas ir nejudomas turtas buvo tuojau konfiskuo- 
tas. Net manoma kad, jeigu Zigmantas Kaributas būtų buvęs 
Niedzvieckio pagautas ir pristatytas Jogailai, šis būtų liepęs jį 
mirtimi nubausti. Kaributo šalininkams ir pagelbininkams bu- 
vo duota trys keturios savaitės grįžti į Lenkiją. Skirtuoju lai- 
ku negrįžus, jų turtas taip pat turėjo būti konfiskuotas. Ne- 
gana to, popiežiaus legatas Branda, kuris po Jogailos vestuvių 
vis tebebuvo Lenkijoje, Zigmantą Kaributą ir jo šalininkus eks- 
komunikavo, uždrausdamas visus su jais santykius, 


84 


Šį Jogailos nusistatymą palaikė ir Vytautas. Vytautas taip 
buvo užpykęs, kad net Kaributo rašomų iš Čekijos laiškų nie- 
kas nedrįso Lietuvos valdovui ne tik skaityti, bet ir rodyti. Da- 
bar Jogaila drauge su Vytautu aiškiai prisidėjo prie koalicijos, 
kurios uždavinys kaip tik ir buvo griežčiausia kova su husi- 
tizmu. 

Tuo tarpu Zigmantas Kaributas jau atvyko į Čekiją. Tiesa, 
pakelyje jis bandė paimti vieną kurią nors pilį ir, joje įsisti- 
prinus, pasidaryti sau tinkamą veikimo bazę. Tačiau tai jam 
nepavyko. Vykdamas į Pragą, Zigmantas Kaributas paskelbė 
karą ciesoriui Zigmantui ir Austrijos kunigaikščiui Albrech- 
tui. Jis dabar liepia save vadinti ir laiškuose pasirašo: Lietu- 
vos kunigaikštis Čekijos ir Moravijos kviestasis ir išrinktasis 
karalius (Bogemiae et Moraviae postulatus atgue electus rex). 

'"Praga ir husitai maloniausiai Kaributą priėmė, nors tas pri- 
ėmimas ir nebebuvo toks nuoširdus, kaip pirmą kartą. Zigman- 
tas Kaributas per daug aiškiai pataikauja husitams: jis ir jo ka- 
riai eina Komunijos abiem pavidalais, kunigaikštis laikosi Pra- 
gos kompaktato nuostatų, viešai pasiskelbia esąs husitas, husitų 
mokslui ginti jis esą ir atvykęs Čekijon. Kaributas pradeda 
veikti, nori savarankiškai Čekijoje įsigalėti, tačiau ginčuose ir 
savitarpinėse kovose paskendusios čekų partijos karalium jo 
nerenka ir rinkti nemano. Savo nepaprasto apsukrumo dėka Ka- 
ributas vėl įsigali Pragoje, vėl pradeda vaidinti žymų vaidmenį. 


21. Žiškos mirtis. Prokopas. 


Pragoje nuo pat husitizmo pradžios vadovaudavo dešinieji, 
sukalbamesnieji husitai, vadinamieji utrakvistai. Jie vadovavo 
ir dabar, kada Zigmantas Kaributas antru kart atvyko į Čekiją. 
Kadangi utrakvistai buvo linkę tam tikromis sąlygomis taikintis 
su Roma ir popiežium, tai Žiška ir jo vedamieji taboritai 
utrakvistų ir Pragos labai nekentė. Kadangi Kaributas vėl pa- 
sidarė faktinasis Pragos ir jos gaivalų vadas, tai Žiška nutarė 
pulti Pragą ir jau kartą su tuo sau nekenčiamu priešų lizdu ap- 
sidirbti. Žiškos pyktis buvo toks didelis, kad jis buvo padaręs 
iškilmingą priesaiką su žeme sulyginti Pragą, kad neliktų joje 
akmens ant akmens. Savo nutarimą Žiška vykino. 1424 m. ru- 
denį jis su didele kariuomene atvyksta Pragos imti. Bet ir 
šiuo kart politikas Kaributas seniui nusileido, sumaniai paglos- 
tė jau treji metai aklą Žišką, ir po to Pragos magistras Rokica- 
na lengvai „tėvą“ su „sūnumi“ sutaikė. Dabar juodu abu išvyko 
drauge į Moraviją vaduoti to krašto iš ciesoriaus Zigmanto ran- 
kų. Čia, laike Prschibislau miesto apgulimo, nenugalimas hu- 
sitų vadas susirgo maro liga ir, laimindamas bei drūtydamas sa- 
vuosius .kovoti dėl Dievo Įstatymo žemėje vykinimo, 1424 m. 

spalių mėn. 11 d. mirė. Žiškos kūnas su didelėmis iškilmėmis 
buvo nugabentas į Tczaslau miestą ir ten vietos parapijos baž- 
nyčioje palaidotas. 

Bet ir Žiškai mirus, Čekijos ir husitų būklė nė kiek nepa- 
sikeitė. Dabar Žiškos vietoje stojo kiti vadai. Pirmon galvon 
apsukrusis Zigmantas Kaributas ir, nemažiau apsukrus, Proko- 
pas Holy, plikis, kuris vėliau dėl didelių karo laimėjimų gavo 
dar priedą Veliky, Didysis. 

Tas Prokopas buvo tikrai nepaprastas žmogus. Dar jau- 
nuoliu būdamas jis buvo labai daug keliavęs. Grįžęs į tėvynę 
paliko kunigu. Apie 1418 — 1420 m. perėjo į husitizmą. 1421 m. 
įtartas del pikardizmo — savotiška anų laikų komunistinė sro- 
vė (nepripažino nuosavybės, valdžios, karų ir kariavimo) — 
įmetamas Pragoje į kalėjimą. Išleistas iš kalėjimo Prokopas 
vedė žmoną, tačiau nenustojo ir toliau ėjęs kunigo pareigų. 
Išorinė jo išvaizda buvo baisi, drabužiai — stori, kaimiški. Jis 
niekuomet nėra turėjęs rankose ginklo, niekuomet nėra su nie- 
kuo kovęsis, jis tik vadovavo kitiems, duodavo karo ir mūšio 
įsakymus, ir tuo yra pragarsėjęs. Savo kariniais gabumais Pro- 
kopas Holy pilnai prilygsta pačiam Jonui Žiškai, o savo valsty- 
bininko žmogaus protu dargi net toli Žišką pralenkia. Čia 
kalbamajame laike patys taboritai buvo suskilę į dvi grupes: 
Žiškos srovė, kuri save vadino našlaičiais, ir griežtieji demo- 
kratai, kuriems vadovavo Prokopas. 

Zigmantas Kaributas su savo pragiečiais maišėsi tarp naš- 
laičių ir demokratų. 


22. Trečiojo kryžiaus karo prieš husitus pralaimėjimas. 


Jau sakėme, kad trečiasis kryžiaus karas prieš husitus buvo 
nutartas 1422 m. Niūrnberge. Tan karan visu atsidėjimu 
buvo rengiamasi, 1424 m., vėlybą rudenį, miršta Žiška. Many- 
ta, kad šiuo kart, likę be vado, husitai nebeatlaikys kryžininkų 
puolimo. Pasirengta dar porą metų, ir 1426 m. sujungta 70.000 
kryžiaus kariuomenė įžengė į Čekiją. Užpuolimas vyko iš va- 
karų ir šiaurės pusės. Kaip tik tuo laiku Zigmantas Kaributas ir 
Prokopas buvo apgulę Meisseno žemės Aussigo miestą ir no- 
rėjo jį paimti. Kryžiaus kariuomenė sumanė Aussigą paliuo- 
suoti ir husitus sumušti. 1426 m. birželio 16 d. įvyko didelis 
mūšis dėl Aussigo. Vokiečiai kovėsi narsiai, bet ir husitai 
taip pat neblogai. Kryžeivių vokiečių šitame mūšyje žuvo apie 
15.000 vyrų; husitai paėmė Aussigą, likusi kryžiaus kariuome- 
nė išbėgiojo. Taigi šiuo kartu kryžeivių ir jų karo žygio galas 
buvo dar tragingesnis, pralaimėjimas dar didesnis, negu pra- 
laimėjimas mūšio pas Deutschbrodą. Husitai po šito laimėjimo 
labai sustiprėjo. 

23. Zigmanto Kaributo išvarymas iš Čekijos. 


Husitų vidaus sustiprėjimui nemaža prisidėjo ir Zigmanto 
Kaributo iš Čekijos išvarymas. 

Nuo 1424 m. pavasario, kaip matėme, Zigmantas Kaributas 
buvo Čekijoje, gyveno dažniausiai Pragoje, ir savo apsukrumo 
bei gabumų dėka vaidino Čekijoje beveik vadovaujamąjį vaid- 
menį. Žiškai mirus kunigaikštis lengviau atsikvėpė, nes dabar 
jam nebereikėjo senio lenktis ir prie bet ko taikytis. Taigi nuo 
1424 m. rudens kunigaikštis Kaributas su savo prieteliu, Pra- 
gos magistru Pribramu, vadovauja žymiai husitų vidurio par- 
tijai, kuri laikėsi vidurio tarp Žiškos „našlaičių“ ir DProkopo 
kraštutiniųjų. Ši partija kovojo su kairiųjų gaivalų vandaliz- 
mu, bažnyčių plėšimu ir deginimu, buvo kai kame priešinga Vik- 
lifo mokslui, bet užtat, iš kitos pusės, ji buvo griežtai nusista- 
čiusi reikalauti Komunijos abiem pavidalais. Taigi ši Karibu- 
to vadovaujama husitų partija palengva darėsi vis dešinesnė, 
vis sukalbamesnė. Reikia tarti, kad Zigmantas Kaributas hu- 
situs tyčia traukė dešinėn, nes tik šiuo keliu eidamas jis galėjo 
tikėtis pasieksiąs savo tikslą. Apsukrus Kaributas aiškiai matė, 
kad ginklo pagalba Čekijos karaliaus sosto jam nepavyks įsi- 
gyti. Partijomis susiskaldę husitai nuolat savo tarpe nesutar- 
dami ir kovodami, nors ir buvo Kaributą Čekijon kvietę ir ka- 
raliaus karūną jam žadėję, tačiau apie savo pažadų vykinimą 
dabar nė užsiminti neužsimindavo. Aiškus dalykas, kad realiai 
į gyvenimo klausimus žiūrinčiam Kaributui visa tai patikti ne- 
galėjo. Juk Kaributas, siekdamas Čekijos sosto, susipyko su 
savo dėdėmis Jogaila ir Vytautu, nustatė prieš save visą Euro- 
pos krikščioniškų tautų šeimą, prarado visą, kokį tik turėjo 
turtą, liko ekskomunikuotas, o naudos iš to viso jo darbo nebu- 
vo. Reikėjo keisti veikimo programą. Nuo 1425 m. pabaigos 
Zigmantas Kaributas tikrai savo Čekijoje veikimo programa 
keičia. Būtent, staiga pasuka dešinėn ir pradeda veikti ta 
prasme, kad greičiau sutaikintų husitus su Roma. Jis tikėjo, 
kad dėkinga Roma už tą nuopelną jei jau ir nesuteiktų jam če- 
kų karūnos, tai bent suteiktų vieną kurią didžiųjų Čekijos ku- 
nigaikštijų, ko jam būtų visai užtekę. 

Į taiką su Roma buvo tik du keliu: arba per ciesorių Zig- 
mantą, arba per Jogailą su Vytautu. Mat Kaributas buvo eks- 
komunikuotas ir taikintis su Roma galėjo tik per tarpininkus. 
Jis žinojo abiejų savo dėdžių pyktį, nesukalbamumą, ir nutarė 
taikos tarpininku pasirinkti ciesorių Zigmantą. Šis, žinoda- 
mas Kaributo suktumą ir žodžio nesilaikymą, buvo atsargus, rei- 
kalą vilkino ir pagaliau patarė pačiam betarpiškai kreiptis į 
popiežių Martyną V. Tai buvo lygu atsisakymui tarpininkauti. 
Taip ciesoriaus elgesį Zigmantas Kaributas ir suprato. Vadi- 
nasi, Vienoje jis nieko nepešė. 

Dar liko kelias per Jogailą arba Vytautą. Pralaimėjęs ten, 
daro žygių laimėti čia. Pradeda užpuldinėti Sileziją, bando 
įsikurti Lenkijos pašonėje. Slaptai atnaujina senas pažintis su 
palankiais sau Lenkijos diduomenės gaivalais. Tai padaręs 
siunčia pasiuntinį į Krokuvą pas karalių Jogailą. Plačiame ty- 
čia tam reikalui rašytame laiške Zigmantas Kaributas aiškinasi 
ir informuoja savo dėdę, dėl ko jis į Čekiją bėgęs; kaip ten vei- 
kęs ir veikiąs, pasisako norįs husitus su Bažnyčia taikinti, pra- 
šęs tarpininkauti ciesorių Zigmantą, šis nesutikęs, dabar nuo- 
lankiai prašąs tarpininkauti ir jo sumanymą padėti įvykinti ka- 
ralių Jogailą. Jogaila tarpininkauti griežtai atsisakė. Taigi 
Zigmantas Kaributas pralaimi ir čia. Kas jam belieka? 

Apie 1426 m. santykiai tarp Jogailos ir Vytauto buvo itin 
įtempti. Matyti, kad gerai informuotas Kaributas tai žinojo, 
taigi jis išnaudoja patogią situaciją ir savo reikalu kreipiasi į 
Vytautą, rašo jam laišką, siunčia pasiuntinį. Savo laiške Ka- 
ributas kaltina Jogailą dėl nedėkingumo, pasisako nenorįs dau- 
giau jam tarnauti, išdėsto savo naują Čekijos pacifikacijos su- 
manymą, pabrėžia, kad tas sumanymas esmėje supuoląs su Vy- 
tauto pirmiau turėtu panašiu sumanymu ir prašo užtarti jį pas 
popiežių. 

Tai buvo 1426 m. pavasarį. Rodosi, kad Vytautas bus už- 
taręs Zigmantą Kaributą Romos Kūrijoje, nes 1426 m. rudenį 
popiežius Martynas V jau rašė Jogailai, kad jeigu Zigmantas 
Kaributas nuoširdžiai norįs su Roma husitų reikalu tartis, tai 
karalius galįs apsiimti tarpininkauti: gal kas nors iš to ir išei- 
sią gero. Reikia tarti, kad tokio pat. turinio laišką bus gavęs iš 
popiežiaus ir Vytautas, ir kad abu juodu bus galų gale tuo rei- 
kalu priėję vienodo nusistatymo, nes vis tik Jogaila po to viso 
siuntė Romon savo pasiuntinį, kurio Kūrijos audiencijoje vie- 
šai pasakytoji kalba yra šiandien visiems žinoma. 

Zigmanto Kaributo derybos kaip su ciesorium  Zigmantu 
taip su Jogaila ir Vytautu buvo vedamos slaptai. Nežinia kuo 
jos būtų pasibaigusios, jei nebūtų įvykusi viena visai netikėta 
nelaimė. Kai kurie husitų vadai jau senokai sekė visus Zig- 
manto Kaributo žingsnius ir buvo jį apstatę savo šnipais. Pa- 
dažnėjus Kaributo vedamajai su Roma taikos korespondencijai, 
vieną kartą buvo pagauti kunigaikščio pasiuntiniai ir siunčia- 
mieji jų taikos derybų laiškai, kurie aiškių aiškiausiai rodė visą 
jo politikos suktumą. 1427 m. balandžio 17 d., Verbų sekma- 
dienį, anksti rytą, per pamokslą, Pragos universiteto magistras, 
žinomas Kaributo prietelis, savo laiku taikinęs ir sutaikęs ku- 
nigaikštį su Žiška, Jona Rokicana, parodo viešai ir perskai- 
to Zigmanto Kaributo laiškus husitų miniai. Minia įdūksta, 
suskamba visų Pragos bažnyčių varpai, visų partijų husitai grie- 
biasi ginklo, dideliausiu įnirtimu puola pilį, kurioje Kaributas 
gyveno, pilį paima, patį kunigaikštį sugauna, bet, turi būti, at- 

sižiūrėdami į Vytautą ir jo to laiko didybę, Kaributo nežudo, o 
tik internuoja pristatydami stiprią sargybą jį saugoti. Roki- 
cana ir husitai „išdaviką“ nugalėję džiaugėsi, triumfavo. Ka- 
dangi Pragoje Zigmanto Kaributo šalininkų buvo nemaža, tai pa- 
matuotai pradėta bijoti minios sumaiščių, ir tuoj po Velykų Ro- 
kicana su draugais dideliausioje slaptoje išvežė Kaributą iš 
Pragos ir patalpino Valdšteino pilyje. Visa tai buvo padaryta 
taip gudriai ir slaptai, kad net geriausi Zigmanto Kaributo 
prieteliai nežinojo ar dar jis gyvas, ar miręs, nei kur jis, jei 
nužudytas, yra padėtas. Kunigaikščio draugai ir kariuomenės 
vadai darė žygių, puldinėjo šen ir ten, norėdami nelaimingąjį 
išvaduoti, tačiau nieko nepadarė. Pradėta rengti slapti są- 
mokslai prieš Rokicaną, pradėta derybos su ciesorium Zigman- 
tu. Dabar, neberasdamas kitos išeities, Rokicana griebėsi griež- 
tų priemonių: kai kuriuos Zigmanto Kaributo draugus įsako 
nužudyti, mažiau pavojingus ir jo iš Lenkijos atsivestąją ka- 
riuomenę išvaro iš Pragos, išblaško po Čekiją. O kad ateityje 
prašalintų visokiems sumaiščiams ir neramumams pagrindą, 
1427 m. rugsėjo 9 d. beveik pusę metų iškalintą Zigmantą Ka- 
ributą liepia atgabenti į Lenkijos pasienį ir paleisti. 

Tuo Jogailos ir Vytauto giminaičio Zigmanto Kaributo san- 
tykiavimas su Čekija bei husitais ir baigėsi. 

Reikia atvirai pasakyti, kad XV šimtmečio Lietuvai ir pa- 
čiam Vytautui su Kaributu jų santykiavimas su Čekija ir husi- 
tais jokios garbės neteikia. Atvirkščiai, žinant kas tokie buvo 
husitai, savaime suprantama, kad santykiavimas su jais darė ne- 
garbės visiems tiems, kurie, nežiūrint aiškaus Konstancijos ir 
Pavijos—Sienos susirinkimų draudimo, drįso su jais santykiauti. 
Dėl to tai ir Vytautas, kartą atkeršijęs ciesoriui Zigmantui, 
antru kart Kaributo į Čekiją nebesiuntė, o jam pačiam vykstant, 
griežčiausiai pasipriešino. 

Šis Kaributo žygis yra kaip ir Vytauto Čekijos politikos 
epilogas. Bet su tuo dar nesibaigia paties Kaributo judrus, ne- 
ramus ir įdomus gyvenimas. Jo vardas iki 1435 m. yra buvęs 
daug kartų susijęs su daugeliu tų laikų Lietuvos politinio gy- 
venimo faktų. Tik tai jau būtų atskira tema. Prie jos gal teks 
sugrįžti kada vėliau. 

KTE aa ABA aa DSA AŲ 

Rimčiausias ir didžiausias Lietuvoje, būtinas 

kiekvienam Lietuvos šviesuoliui bendrojo 
turinio žurnalas yra 


„ŽIDINYS“ 


Žurnalas turi plačius ///eratūros, moks- 
lo, visuomenės ir akademiškojo gyve- 
nimo skyrius, duoda plačias meno, 
mokslo, visuomenės, mokymo ir auklė- 
jimo ir politikos gyvenimo apžvalgas, 
recenzuoja naujausias lietuviškas ir 
svetimomis kalbomis knygas, daro sa- 
vų ir užsienio svarbesnių žurnalų ir 
spaudos apžvalgas ir bendrai atsilie- 
pia į visus Lietuvos gyvenimo kultū- 
ros klausimus ir reikalus. „Židinys“ 
eina kas mėnuo sąsiuviniais po 96— 
112 psl. nuo 1924 m. pabaigos. Jį 
redaguoja prof. Dr. V. Mykolaitis - 
Putinas, o rašo jam pačios žymiausios 
jėgos —savo sričių specialistai. Lietu- 
vos spauda, be pažiūrų skirtumo, ne 
kartą yra pabrėžusi didelę „Židinio“ 
reikšmę mūsų kultūriniam gyvenimui, 
o mūsų inteligentijos tarpe „Židinys“ 
turi plačiausių simpatijų. 


„Židinys“ užsisakyti niekuomet nevėlu, 
bet visados apsimoka, nes atskirais numeriais perkant 
brangiau atsieina. 

Nepalikitė be žurnalo, Įeiga nerile neatsilikti nuo gyvenimo. 
„Židinio“ kaina metams — 35 It., pusmečiui — 20 It. 
Pradž. mokyklų mokyt.: 80 „ a 15, 
Užsieny:: 45 , 25, 
Adresas: 


„Židinys“ Kaunas, Laisvės Al. 3. 

